139 warga sekolah Seri Puteri positif Covid-19
Oleh MOHD YUNUS YAKKUB

2 Disember 2021, 4:18 pm
SHAH ALAM – Jumlah warga Sekolah Berasrama Penuh (SBP) Sekolah Seri Puteri yang dijangkiti Covid-19 terus meningkat dengan 139 individu setakat pukul 3 petang tadi.
Pengarah Jabatan Kesihatan Negeri Selangor, Datuk Dr. Sha’ri Ngadiman berkata, pengesanan itu hasil saringan terhadap 946 orang di sekolah tersebut.
Kata beliau, mereka yang dijangkiti terdiri daripada 114 pelajar, 15 guru dan 10 petugas.
“Kes-kes positif akan dirujuk ke Pusat Kuarantin dan Rawatan Covid-19 (PKRC) di Taman Ekspo Pertanian Malaysia (MAEPS) Serdang, manakala kontak rapat akan ditempatkan di stesen kuarantin kerajaan,” katanya dalam kenyataan hari ini.
Beliau bagaimanapun menegaskan, kesemua yang positif Covid-19 berada dalam keadaan stabil dan dan merupakan pesakit kategori 1 dan kategori 2A (bergejala, tetapi risiko rendah).
Sha’ri menjelaskan, kes indeks bagi kluster tersebut merupakan seorang guru di sekolah terbabit yang didapati bergejala pada 22 November lalu dan disahkan positif Covid-19 pada dua hari kemudian.

“Hasil saringan kontak rapat telah mengesan tujuh lagi kes iaitu enam pelajar dan seorang lagi guru sebelum kluster Covid-19 itu diumumkan sebagai Kluster Persiaran Tasik pada 29 November lalu.
“Kesemua enam pelajar kini telah dirujuk ke PKRC MAEPS, Serdang, manakala kedua-dua guru tersebut menjalani pengasingan di rumah,” katanya. -K! ONLINE


366 warga PGA Senoi Praaq terima dos penggalak
Oleh KOSMO!

2 Disember 2021, 4:29 pm
Oleh LIYANA RAMLI
TAPAH – Seramai 366 pegawai dan anggota Batalion 3 Pasukan Gerakan Am (PGA) Senoi Praaq, Kem Bidor di sini menerima suntikan pada program Imunisasi Vaksin Covid-19 dos penggalak di markas pasukan berkenaan hari ini.
Pemberian suntikan ini adalah sepertimana yang ditetapkan bagi pegawai dan anggota yang baru sahaja selesai tugas Ops Benteng Kawalan Sempadan Darat Malaysia – Thailand semalam.
Pegawai Pemerintah Batalion 3 PGA, Superintendan Azhar Hashim berkata, program vaksinasi suntikan booster itu dibuat dengan kerjasama Klinik Jannah, Tapah diketuai oleh Dr. Firzanah Begum Ali Mohamed.
Menurutnya, program ini juga dijayakan bersama 10 kakitangan dari klinik berkenaan bersama ProtectHealth Corporation Sdn. Bhd. dengan kerjasama Kementerian Kesihatan Malaysia. – K! ONLINE.


Siasat kewujudan ‘kartel’ dalam Jabatan Imigresen
2 Disember 2021, 2:49 pm
KUALA LUMPUR – Kesatuan Perkhidmatan Imigresen Semenanjung Malaysia (KPISM) menggesa Polis Diraja Malaysia (PDRM) membuat siasatan berhubung dakwaan kewujudan kartel di pelbagai peringkat dalam pegawai Jabatan Imigresen (JIM).
KPISM dalam satu kenyataan berkata, pihak JIM juga perlu melakukan siasatan dalaman berhubung perkara itu bagi mengelak imej agensi itu tercalar.
“Kita memandang serius pendedahan ini dan berharap ia disiasat segera oleh pihak berwajib khususnya PDRM dan JIM.
“Pendedahan tanpa pembuktian akan mencemarkan imej Jabatan Imigresen dan boleh dimanipulasikan pihak tertentu,” ujarnya dalam kenyataan hari ini.
Menurut KPSIM lagi, Bahagian Integriti serta Bahagian Inteligen Jabatan Imigresen perlu memainkan peranan kerana pendedahan tanpa pembuktian boleh mencemarkan imej agensi penguatkuasaan itu.
Jelasnya, siasatan segera mempamerkan Jabatan Imigresen bersungguh-sungguh memperkasakan integriti dan kewibawaan agensi itu.

“Ia membuktikan jabatan tidak berkompromi terhadap pihak cuba menggugat dan menggadai keselamatan serta kedaulatan negara,” katanya.
Semalam, Menteri Dalam Negeri, Datuk Seri Hamzah Zainuddin mendedahkan kementeriannya menerima maklumat berhubung kewujudan kartel di pelbagai peringkat dalam kalangan pegawai imigresen sehingga menjejaskan tahap integriti jabatan berkenaan.
Beliau mendakwa, kehadiran kartel dengan pembabitan pegawai dalaman, membolehkan mereka bebas bertindak di pejabat jabatan berkenaan, termasuk di pintu masuk lapangan terbang. – K! ONLINE


2 kenderaan dipercayai tertimbus tanah runtuh
Oleh ASLIZA MUSA

2 Disember 2021, 4:05 pm
IPOH – Dua kenderaan dipercayai tertimbus dalam kejadian tanah runtuh di Seksyen 27 hingga Seksyen 30, Jalan Simpang Pulai-Cameron Highlands di sini sebentar tadi.
Difahamkan, kenderaan yang tertimbus ialah sebuah lori kecil dan sebuah kereta.
Tanah runtuh itu menyebabkan laluan di kedua-dua arah ditutup kepada semua aliran kenderaan.
Jurucakap Jabatan Bomba dan Penyelamat Malaysia (JBPM) Perak berkata, maklumat kejadian itu diterima pada pukul 1.44 tengah hari.
Katanya, sepasukan anggota dari Balai Bomba dan Penyelamat (BBP) Simpang Pulai dihantar ke lokasi kejadian untuk operasi mencari dan menyelamat.
“Setibanya jentera di lokasi, didapati tanah runtuh menghalang laluan utama ke Cameron Highlands.

“Berdasarkan maklumat awal, sebuah kenderaan terperangkap dan terdapat mangsa di dalamnya. Operasi menyelamat kini sedang dijalankan,” katanya. – K! ONLINE.


Dua beranak lemas ketika pukat udang
Oleh OTHMAN YAHAYA

2 Disember 2021, 4:01 pm
SUNGAI PETANI – Dua beranak mati lemas ketika memukat udang di perairan Kota Kuala Muda berhampiran persisiran Kampung Tepi Sungai pada pagi ini.
Mayat mangsa, Mohamad Ariffie A. Razak, 68, dan Zulhusni, 29, ditemui nelayan lain kira-kira pukul 10.30 pagi ini.
Ketua Polis Daerah Kuala Muda, Asisten Komisioner Adzli Abu Shah memberitahu, kedua-dua mangsa turun ke laut untuk memukat udang pada pukul 7 pagi ini.
“Seorang saudara mereka mengesyaki mangsa berusia 29 tahun diserang sawan dan terjatuh ke dalam laut sebelum bapanya cuba menyelamatkannya.
“Kedua-dua mangsa bagaimanapun mati lemas,” katanya dalam satu kenyataan di sini hari ini.
Tambahnya, mayat mangsa dihantar ke Bahagian Forensik Hospital Sultan Abdul Halim di sini dan bedah siasat akan dijalankan pada esok.

“Kematian dipercayai tiada unsur-unsur jenayah dan kes diklasifikasikan sebagai mati mengejut,” katanya. – K! ONLINE


Tuntutan palsu PKM DUN Jabi dilapor kepada polis
Oleh MOHD AZLI ADLAN

2 Disember 2021, 2:58 pm
KUALA TERENGGANU – Isu tuntutan palsu berjumlah RM11,900 melibatkan Pusat Khidmat Masyarakat (PKM) Dewan Undangan Negeri (DUN) Jabi yang mendapat teguran dalam Laporan Audit Negara 2019 telah dilapor kepada pihak berkuasa.
Ahli Dewan Undangan Negeri (ADUN) Jabi, Dr. Azman Ibrahim berkata, pihaknya telah membuat laporan polis sebaik mendapat menerima maklumat berhubung ketirisan itu menerusi laporan audit berkenaan pada bulan September lalu.
“Kita mahu kes pemalsuan dokumen tuntutan ini disiasat (pihak berkuasa). Kita terbuka dan tiada siapa terkecuali daripada tindakan undang-undang.
“Pegawai terlibat menguruskan dokumen tuntutan perbelanjaan tersebut juga telah meletakkan jawatan (baru-baru ini). Tiada kompromi dalam dalam soal integriti,” katanya dalam satu kenyataan di sini hari ini.
Azman mengulas pendedahan Laporan Audit Negara 2019 Siri 2 melibatkan tuntutan palsu PKM DUN Jabi terhadap Pejabat Tanah dan Daerah (PTD) Besut pada tahun 2019.
Berdasarkan laporan yang dibentangkan pada Sidang DUN Terengganu baru-baru ini, semakan mendapati lima resit asal pada tuntutan pembayaran yang dibuat PKM DUN Jabi tersebut telah dipinda manakala satu lagi resit didapati palsu.

Azman berkata, tuntutan pembayaran tersebut telah dilunaskan PTD Besut tidak melibatkan mana-mana akaun peribadi individu sebaliknya ke dalam akaun PKM DUN Jabi.
Pengerusi Jawatankuasa Pertanian, Industri Makanan, Perladangan, Komoditi dan Luar Bandar Terengganu itu juga memberitahu, pembayaran semula lebihan tuntutan sebanyak RM11,900 kepada PTD Besut juga telah dilakukan baru-baru ini. – K! ONLINE


42 PATI ditangkap selepas ditinggalkan dalam lori
Oleh ISKANDAR SHAH MOHAMED

2 Disember 2021, 3:27 pm
KUALA SELANGOR – Sekumpulan 42 pendatang asing tanpa izin (PATI) yang baru tiba di negara ini berjaya ditangkap selepas ditinggalkan di dalam sebuah lori di Jalan Besar, Parit 3 Sungai Burong di sini, hari ini.
Kesemua PATI Indonesia berusia lingkungan 40-an itu ditahan kira-kira pukul 2 pagi hasil rondaan cegah jenayah di kawasan tersebut.
Ketua Polis Daerah Kuala Selangor, Superintendan Ramli Kasa berkata, sepasukan anggota termasuk pegawai dari Balai Polis Tanjong Karang pada mulanya mengesan sebuah lori dalam keadaan mencurigakan di jalan berkenaan.
Katanya, hasil pemeriksaan menemui 34 lelaki dan lapan wanita asing menaiki kenderaan tersebut.
“Pemandu lori itu didapati telah melarikan diri meninggalkan kesemua PATI yang dipercayai baru tiba di negara ini menerusi laluan yang tidak diwartakan.
“Kesemua PATI serta lori kemudiannya dibawa ke Ibu Pejabat Polis Daerah (IPD) Kuala Selangor untuk tindakan selanjutnya,” katanya dalam kenyataan hari ini.- K! ONLINE


Lelaki hilang 2 hari di Bera ‘tersesat’ ke Port Dickson
Oleh ABDUL RASHID ABDUL RAHMAN

2 Disember 2021, 3:39 pm
BERA – Seorang lelaki warga emas Orang Kelainan Upaya (OKU) yang hilang dari rumahnya selepas keluar menaiki motosikal kelmarin ditemui ‘tersesat’ di Port Dickson Negeri Sembilan hari ini.
Mangsa, Soh Leng 69, yang mengalami masalah cacat pendengaran dan bisu bagaimanapun ditemui selepas mengalami kemalangan di Port Dickson, Negeri Sembilan.
Abang mangsa, Soh Ong, 70, berkata, mangsa yang ‘tersesat’ sejauh kira-kira 145 kilometer ke Port Dickson mengalami kecederaan parah dan dirawat di sebuah hospital selepas pengsan akibat kemalangan.
“Dia keluar dari rumah pada waktu pagi bagi mencari kotak dan tin kosong yang menjadi rutin kerjanya dan tidak pulang ke rumah menyebabkan saya serta ahli keluarga mencari tetapi tidak berjumpa.
“Saya dimaklumkan pihak berkuasa hari ini, dia ditimpa kemalangan di Port Dickson dan dirawat di Unit Rawatan Rapi Hospital Seremban,”katanya di sini hari ini.
Menurutnya, berdasarkan maklumat mangsa tidak mengingati jalan untuk pulang ke rumah menyebabkan dia terus menunggang motosikal tanpa arah tujuan.

Katanya, mangsa kemudiannya ditemukan orang awam terbaring di tepi jalan sebelum dihantar ke hospital.
“Pada masa ini ahli keluarga mangsa serta anak-anaknya yang berada di Kuala Lumpur telah bergegas ke hospital berkenaan,”ujarnya. – K! ONLINE.


Cubaan seludup 100 tan kelapa ke Thailand gagal
Oleh YATIMIN ABDULLAH

2 Disember 2021, 2:53 pm
RANTAU PANJANG – Batalion 8 Pasukan Gerakan Am (PGA) merampas sebanyak 100 tan kelapa siap dikupas dipercayai cuba diseludup ke negara jiran selepas menahan tiga buah treler dalam dua serbuan berasingan di Tumpat, minggu lalu.
Dalam serbuan pada 25 dan 26 November lalu itu, PGA turut menahan tiga pemandu treler berusia 28 hingga 49 tahun bagi membantu siasat berhubung rampasan tersebut.
Pegawai Pemerintah Batalion 8 PGA, Superintendan Mat Shukor Yusof berkata, rampasan kelapa itu merupakan kali pertama dilakukan oleh pasukan berkenaan sejak menjalankan tugasan mengawal sempadan Malaysia-Thailand di negeri ini.
Menurutnya, rampasan pertama dilakukan ketika anggota PGA melakukan rondaan di Kampung Simpangan sebelum melihat sebuah treler berada di kawasan pangkalan haram pada 25 November lalu.
“Pemeriksaan lanjut mendapati, treler itu membawa sebanyak 30 tan kelapa yang sudah siap dikupas.
“Keesokan harinya, kita telah menahan dua buah treler di Kampung Bunohan dan mendapati kenderaan berat itu membawa 70 tan kelapa. Kesemua kelapa yang sudah siap dikupas itu dipercayai dibawa dari Johor untuk diseludup ke Thailand,” katanya pada sidang akhbar di Markas Taktikal PGA di Lubok Stol di sini hari ini. – K! ONLINE.


‘Saya tak maksudkan Mail anak raja, kenapa kecam saya!’
Oleh MOHD. HAIKAL ISA

2 Disember 2021, 2:45 pm
PETALING JAYA – Gara-gara meninggalkan sepotong ayat dalam ruangan komen Instagram penyerang pasukan bola sepak Kuala Lumpur (KL) City FC, Safee Sali, penyampai radio Suria FM, Sharifah Shahira dikecam penyokong fanatik Johor Darul Ta’zim (JDT).
Bagaimanapun, kecaman tersebut yang tidak berbaloi apabila ternyata, apa yang dimaksudkan oleh Shahira atau mesra disapa sebagai Shiera bukanlah seperti dakwaam segelintir penyokong kelab bola sepak popular itu.
TANGKAP layar komen-komen peminat JDT terhadap Sharifah Shahira.
Jelas Shiera, Mail yang dimaksudkan menerusi satu usikannya dalam ruangan komen Safee, bukanlah merujuk kepada Tunku Mahkota Johor (TMJ), Tunku Ismail Sultan Ibrahim yang merupakan pemilik kelab bola sepak JDT.
Sebaliknya, komen yang ditinggalkan merujuk kepada rakan baik suaminya yang juga penjaga gol JDT, Farizal Marlias.
“Saya tak tahu dan tak maksudkan ‘Mail’ seperti mereka dakwa iaitu anak raja.
“Mail yang saya maksudkan ialah Farizal Marlias yang merupakan penjaga gol JDT. Saya pun tak faham kenapa saya kena maki dengan netizen sedangkan Mail memang rapat dengan suami saya, Ijoy.

“Ramai kawan Ijoy pemain bola sepak JDT dan pasukan lain dan mereka selalu main golf sama-sama. Bahkan, sebelum perlawanan antara KL City dan JDT tempoh hari, Mail ada menghubungi suami saya,” katanya ketika dihubungi Kosmo! Online sebentar tadi.
Tidak mahu mudah melatah dengan kecaman netizen, Shiera memaklumkan, dia sudah masak dengan perangai mereka namun kesabarannnya seperti tercabar apabila cemuhan dan segala cacian dihemburkan terhadapnya tanpa usul periksa yang menyeluruh.
“Netizen ada yang bijak dan pada masa sama, ada juga yang kurang bijak sesuka hati mencaci dan memaki hamun kononnya mereka semua betul.
“Yang saya tak puas hati sampai kata rezeki saya selepas ini sebagai penyampai radio tertutup dan berkubur disebabkan isu yang mereka sendiri pandai-pandai menyampuk dan akhirnya, mereka sendiri yang salah.
“Ada yang sampai cerca dan caci tak berpuas puas di akaun Instagram peribadi saya, mereka pergi ke akaun rasmi Suria FM. Ugut saya supaya diberhentikan kerja,” kata Shiera lagi.
Sekadar informasi, Shiera, 47, mendirikan rumah tangga dengan Ijoy Azhari atau nama sebenarnya, Zulkifli Azahari pada 28 Februari 2003. Hasil perkahwinan, mereka dikurniakan tiga orang cahaya mata iaitu Airell, Airra dan Auddra.
Terdahulu, Shiera dikecam segelintir penyokong fanatik JDT selepas meninggalkan komen berbunyi ‘janganlahlah begitu. Nanti kesian Mail. Patut dia yang peluk (piala) itu’ pada sekeping foto yang dimuat naik Safee dalam Instagram.
Foto berkenaan menyaksikan Safee sedang memeluk piala yang dimenangi kelab KL City iaitu Piala Malaysia.
KL City FC merangkul kejuaraan di TM Piala Malaysia 2021 edisi Ke-100 selepas menundukkan pasukan pilihan JDT 2-0 pada aksi final di Stadium Nasional Bukit Jalil, Selasa lalu. – K! ONLINE


Industri pelancongan domestik masih dapat permintaan
Oleh SAFINA RAMLI

2 Disember 2021, 2:41 pm
GEORGE TOWN – Industri pelancongan domestik di seluruh negara tetap mendapat sambutan dalam kalangan rakyat walaupun terdapat kebimbangan mengenai varian Covid-19 baharu B.1.1.529 yang kini dinamakan Omicron.
Bagaimanapun, Pengarah Kanan Bahagian Promosi Domestik Tourism Malaysia, Iskandar Mirza Mohd. Yusof berkata, pemain industri pelancongan perlu sentiasa patuh dengan prosedur operasi standard (SOP) dan arahan terkini yang dikeluarkan oleh Kementerian Kesihatan (KKM) dan Majlis Keselamatan Negara (MKN).
“Permintaan untuk pelancongan domestik kita dapati meningkat selepas kebenaran rentas negeri, malah kita tingkatkan promosi pelancongan domestik sebagai usaha merancakkan lagi ekonomi negara.
“Kita juga dapati minat orang ramai untuk melancong telah berubah di mana pelancong tempatan memilih untuk meneroka lokasi pelancongan yang kurang sesak dan selamat untuk keluarga masing-masing,” katanya selepas melancarkan program My Destination Sabah and Labuan to Penang di sini hari ini.
Menurutnya, Tourism Malaysia melancarkan program itu untuk merangsang semula sektor pelancongan di Sabah, Labuan dan juga Pulau Pinang.
“Jumlah ketibaan pelancong domestik ke Sabah menurun sebanyak 53.1 peratus, dengan jumlah pelancong 10.3 juta, berbanding 2019 yang mencatatkan seramai 22 juta pelancong domestik.

“Jadi program ini bertujuan untuk memberi motivasi dan sokongan kepada operator pelancongan di Sabah dan Labuan bagi merangsang pertumbuhan semula industri pelancongan dan ia juga selaras dengan peralihan Sabah dan Labuan ke Fasa Empat Pelan Pemulihan Negara (PPN),” katanya. – K! ONLINE


Guru ajar murid OKU berjalan dapat pujian ramai
Oleh NABIL AIMAN NOR AZWAN

2 Disember 2021, 3:02 pm
PETALING JAYA – Kesabaran seorang guru dalam mengajar muridnya yang juga orang kelainan upaya (OKU) berjalan menggunakan tongkat mendapat pujian ramai baru-baru ini.
Menerusi perkongsian video oleh seorang wanita @waniehoney01 di laman aplikasi TikTok, kelihatan seorang murid OKU sedang belajar berjalan menggunakan tongkat sambil dibantu oleh gurunya.
Berdasarkan video berdurasi 59 saat di TikTok, murid tersebut sedang belajar untuk berjalan dan melangkah longkang.
“Tunjukkan jalanku agar terang hatiku, pimpinlah tanganku, pinjamkan matamu agarku bisa merasa nikmat duniamu,” tulisnya di ruangan video berkenaan.
Susulan perkongsian itu, rata-rata pengguna media sosial telah memuji tindakan guru tersebut yang mengajar muridnya dengan penuh kesabaran dan orang ramai juga mendoakan agar urusan murid tersebut dipermudahkan.
“Sebab itulah kita kena ingat jasa seorang cikgu walau di mana pun kita berada,” kata @AzizahHassan.

“Saya tabik dan hormat cikgu itu, semoga dipermudahkan segala urusan cikgu dan urusan adik itu, jangan cepat putus asa dan jadikan kekuranganmu sebagai kekuatan,” jelas @IffatQayyumdady83.
“Semoga adik ini terang hatinya dalam pelajaran dan menjadi orang yang berguna kepada agama, keluarga, bangsa dan negara,” ujar @Mimiemy.
Sehingga kini, perkongsian video tersebut meraih lebih 423,700 tontonan dan 44,700 tanda suka di akaun TikTok miliknya – K! ONLINE.


Dasar satu peratus OKU di sektor awam belum tercapai
Oleh FITRI HAZIM

3 Disember 2021, 11:20 pm
KUALA LUMPUR – Perdana Menteri, Datuk Seri Ismail Sabri Yaakob menetapkan dasar satu peratus golongan orang kelainan upaya (OKU) dalam sektor kerajaan akan menjadi petunjuk prestasi setiap kementerian.
Beliau berkata, pelaksanaan dasar berkenaan perlu dicapai setiap kementerian pada penghujung tahun depan.
“Menyedari bahawa dasar satu peratus OKU dalam sektor awam belum lagi mencapai sasaran, sukacita saya menetapkan bahawa pelaksanaan dasar ini akan dijadikan sebagai penunjuk prestasi bagi semua kementerian dan perlu dicapai pada penghujung tahun 2022,” katanya.
Beliau berkata demikian ketika berucap pada Sambutan Hari Orang Kelainan Upaya (OKU) Sedunia Peringkat Kebangsaan di Pusat Konvensyen Kuala Lumpur (KLCC) di sini malam tadi.
Sementara itu, Menteri Pembangunan Wanita, Keluarga dan Masyarakat, Datuk Seri Rina Harun berkata, walaupun ramai golongan OKU terkesan dengan pandemik Covid-19 namun pelbagai pencapaian luar biasa diraih golongan berkenaan tahun ini.
“Lima atlet paralimpik negara telah berjaya membawa pulang tiga pingat emas dan dua pingat perak pada kejuaraan Paralimpik Tokyo 2020. Tidak terhad dalam arena sukan, Datuk Ras Adiba Mohd Radzi mencatat sejarah di Asia Tenggara dilantik menjadi senator mewakili golongan OKU,” ujarnya.

Pada majlis tersebut, Anugerah Ibu Bapa Mithali OKU dianugerahkan kepada Gustin Jenang dan Evylen Gelagar, pasangan ibu bapa pemenang pingat emas dalam acara angkat berat Sukan Paralimpik Tokyo 2020, Bonnie Bunyau. – K! ONLINE.


Vida tawar gaji RM10,000 untuk lelaki ‘kacak’
Oleh MOHD RASDAN AHMAD

3 Disember 2021, 11:01 pm
PETALING JAYA – Selepas tidak meneruskan hubungan atau dengan kata lain ‘gagal’ dalam percintaan dengan bekas pembantu peribadinya sebelum ini, kini usahawan terkenal Datuk Seri Vida mencari pembantu baharu.
Sebelum ini, tular kisahnya bersama Iqbal yang dikatakan ingin melangsungkan perkahwinan hujung tahun ini walaupun dibantah teruk oleh dua anaknya, Cik B dan Kacak.
Terbaru, menerusi media sosial Instagramnya, Datuk Seri Vida atau nama sebenarnya Hasmiza Othman sedang mencari pembantu peribadi (PA), mungkin untuk menggantikan ‘orang lama’.
Namun, yang menjadi perbualan hangat warga maya adalah syarat kelayakan serta gaji yang ditawarkan adalah amat lumayan iaitu RM10,000.
Bagi yang meminati dan ingin mencuba jawatan tersebut, apa yang menjadi keutamaan adalah seorang lelaki bujang dan wajib ‘handsome’ (kacak).
Bukan itu sahaja, syarat lain yang telah ditetapkan oleh usahawan berasal dari Kelantan itu adalah berumur antara 25 tahun hingga 30 tahun.

“Wajib handsome, untuk perempuan ada jawatan lain ya, boleh tengok IG story saya,” jelas Vida.
Sementara itu, rata-rata orang ramai serta artis terkenal turut meninggalkan komen masing-masing setelah membaca hantaran tersebut, antaranya pelawak Shuib Sepahtu.
“Saya nak jadi PA datuk seri boleh ke?” soal Shuib Sepahtu.
Namun komen tersebut dibalas sendiri Vida,” Awak apply (mohon) jadi calon lain la,” kata Vida. -K! ONLINE.


Tanah runtuh: Operasi dihentikan, tiada mangsa terperangkap
Oleh ASLIZA MUSA

3 Disember 2021, 10:14 pm
IPOH – Operasi mencari dan menyelamat (SAR) mangsa tragedi runtuhan tanah di Laluan FT 185, Jalan Simpang Pulai-Blue Valley ditamatkan petang tadi.
Penolong Pengarah Operasi Jabatan Bomba dan Penyelamat Malaysia (JBPM) Perak, Muhamad Shahrizal Aris berkata, SAR ditamatkan secara rasmi pada pukul 6 petang selepas Unit Anjing Pengesan (K9) mengesahkan tiada mangsa lain yang tertimbus dalam runtuhan berkenaan.
“Dalam operasi hari kedua hari ini, dua ekor anjing pengesan dari Unit K9 Selangor dibawa untuk menyertai operasi mengesan mangsa.
“Bagaimana pun, sehingga petang tadi, usaha mengesan mangsa lain yang dikhuatiri tertimbus tiada petunjuk positif.
“Selepas perbincangan dengan pihak polis, kami berpuas hati dengan pemeriksaan pasukan K9 bahawa tiada mangsa lain berada di bawah runtuhan dan SAR ditamatkan secara rasmi pada pukul 6 petang,” katanya di sini hari ini.
Menurut beliau, dalam operasi yang disertai Pasukan Khas Taktikal Operasi Penyelamat Malaysia (STORM) dan Pasukan Mencari dan Menyelamat Khas Malaysia (SMART) semalam, berjaya menemukan mayat dua lelaki.

Katanya, kedua-dua mangsa terperangkap dalam lori muatan sayur dan kenderaan pelbagai guna (MPV) jenis Toyota Alphard.
“Mayat kedua-dua mangsa yang ditemui pasukan penyelamat di bawah timbunan tanah runtuh telah diserahkan kepada pihak polis untuk tindakan lanjut,” katanya.
Dalam kejadian pukul 1.30 petang semalam, dua lelaki maut setelah kenderaan masing-masing ditimbus runtuhan tanah.
Mayat pemandu lori sayur, Muhammad Hafiz Hamdi, 31, berjaya dibawa keluar pasukan penyelamat pada pukul 10.50 selepas lebih 10 jam terperangkap.
Seorang lagi mangsa, pemandu Toyota Alphard, Tan Chee Heng, 36, dari Klang, Selangor pula dibawa keluar pada pukul 9.55 malam. -K! ONLINE.


Perlu bijak buat pertukaran pemain
Oleh KOSMO!

3 Disember 2021, 10:08 pm
Oleh IRFAN BURHANUDDIN
SAINGAN Fantasy Premier League (FPL) minggu ke-15 semakin mencabar apabila banyak pasukan ketika ini mula dilanda krisis kecederaan pemain selain perlu menghadapi jadual padat sepanjang bulan ini.
Ia sekali gus menyebabkan pengurus-pengurus terpaksa membuat penggiliran pemain dalam usaha mengutip tiga mata penuh bagi memperbaiki kedudukan mereka dalam saingan Liga Perdana Inggeris (EPL) minggu ini.
Oleh itu, Kosmo! berkongsi tips mengenai senarai pemain-pemain yang berkemungkinan besar diturunkan dalam kesebelasan utama sebagai panduan buat pengurus-pengurus FPL merencana pasukan terbaik untuk saingan minggu ini.

PENJAGA GOL
AARON Ramsdale dijangka mampu meraih clean sheet apabila Arsenal bertandang ke Stadium Goodison Park menentang Everton yang masih terluka ekoran kekalahan 1-4 kepada Liverpool kelmarin.
PERTAHANAN
ANDY Robertson menjadi pilihan selepas mencipta dua umpanan jaringan buat Liverpool ketika membelasah Everton 4-1. Dia dilihat mampu mengulangi prestasi itu apabila melayan Wolverhampton Wanderers malam ini.

TENGAH
DIOGO Jota kini sudah membuktikan ketajamannya apabila meledak lapan gol ketika ini sekali gus menjadikan dia antara nama yang perlu ada di bahagian tengah pasukan FPL. Raphinha juga boleh dilihat sebagai alternatif terbaik buat pasukan.
PENYERANG
IVAN Toney mempunyai kebolehan untuk meledak gol apabila bertemu pasukan pertengahan liga seperti Leeds. Gabriel Jesus juga menjadi pilihan untuk mengisi slot selaku dua penyerang utama.
KAPTEN
SON HEUNG-MIN menjadi sandaran sebagai kapten minggu ini kerana dijangka mampu meneruskan kecemerlangannya seperti meledak satu gol buat Spurs ketika menang 2-0 ke atas Brentford awal pagi semalam.


Pakar ‘pening’ angsa bertelur hitam
Oleh KOSMO!

3 Disember 2021, 8:27 pm
ZHEJIANG, CHINA – Beberapa keping gambar dan video menunjukkan telur angsa yang sepatutnya berwarna kuning bertukar menjadi hitam sehingga mencetus kekeliruan dalam kalangan penduduk di China.
Menurut laporan portal berita Oddity Central, gambar telur berwarna hitam itu dikongsikan oleh pengguna media sosial di negara berkenaan.
Seorang lelaki mendakwa angsa tersebut adalah milik rakannya dan mengeluarkan telur yang lain daripada kebiasaan.
Menerusi gambar dan video itu, selain bertukar warna, telur tersebut juga mempunyai bau dan tekstur yang hampir sama dengan telur angsa lain.
Tambah laporan itu lagi, yang membezakan telur itu hanyalah bahagian kuning yang bertukar kelabu pekat.
Sementara itu, seorang pakar penternakan di China berpendapat keadaan itu berlaku mungkin disebabkan pencemaran.

“Secara saintifik, fenomena sebegini tidak sepatutnya berlaku,” tambahnya.
Setakat ini orang ramai masih tertanya-tanya mengenai perubahan warna tersebut yang masih menjadi misteri sehingga kini. – K! ONLINE


Banjir merebak ke Besut
Oleh MOHD AZLI ADLAN

3 Disember 2021, 10:17 pm
KUALA TERENGGANU – Banjir di Terengganu semakin merebak dengan Besut menjadi daerah terbaharu terjejas.
Jurucakap Sekretariat Jawatankuasa Pengurusan Bencana Negeri Terengganu berkata, seramai 10 mangsa daripada empat keluarga telah ditempatkan di PPS Sekolah Kebangsaan (SK) Kampung Bahru, Besut yang telah dibuka pada pukul 6.30 petang.
Beliau berkata, secara keseluruhan mangsa banjir di negeri ini telah meningkat kepada 174 orang melibatkan daerah Besut, Setiu dan Kuala Nerus.
“Bilangan PPS dibuka di tiga daerah itu juga meningkat kepada lapan iaitu Setiu (lima), Kuala Nerus (dua) dan Besut (satu).
“Selain SK Kampung Bahru, Besut, satu PPS yang dibuka ialah Surau Mak Jintan di Kuala Nerus,” katanya di sini hari ini.
Jurucakap Sekretariat Jawatankuasa Pengurusan Bencana Negeri Terengganu berkata, begitupun, satu PPS di Setiu iaitu Balai Raya Kampung Bari Besar telah ditutup pada pukul 6.30 petang.

Beliau berkata, semua mangsa banjir yang ditempatkan di PPS itu sebelum ini telah dibenarkan pulang ke rumah masing-masing setelah banjir surut sepenuhnya. – K! ONLINE.


Pengembara 8 negara disekat datang Langkawi
Oleh SITI A'ISYAH SUKAIMI

3 Disember 2021, 10:21 pm
PUTRAJAYA – Pengembara dari negara selain lapan negara yang dikenakan sekatan perjalanan sementara adalah dibenarkan untuk menyertai Gelembung Pelancongan Antarabangsa Langkawi.
Ketua Pengarah Kesihatan, Tan Sri Dr. Noor Hisham Abdullah berkata, mereka bagaimanapun perlulah menjalankan ujian pengesanan Covid-19 menggunakan RT– PCR sekurang-kurangnya 72 jam sebelum bertolak ke Malaysia dan pada hari ketibaan.
Mereka juga dikehendaki menjalani ujian pengesanan Covid-19 menggunakan ujian RTK–Antigen (RTK-Ag) Professional pada hari ketiga dan hari kelima selepas ketibaan.
“Bagi pengembara yang membuat ujian di Langkawi pada hari ketibaan di pulau itu, mereka dibenarkan tinggal di hotel sementara menunggu keputusan ujian.
“Ini bagi mengelakkan perhimpunan ramai di Lapangan Terbang Antarabangsa Langkawi dan akan menerima perintah pengawasan dan pemerhatian (HSO) secara digital dalam aplikasi MySejahtera,” katanya dalam satu kenyataan akhbar di sini hari ini.
Beliau berkata, pengembara dari negara selain daripada lapan negara yang dikenakan sekatan perjalanan sementara juga adalah dibenarkan memasuki Malaysia untuk melancong ke negeri-negeri selain Langkawi dengan mematuhi keperluan-keperluan yang ditetapkan.

“Keperluan tersebut melibatkan perlu menjalani kuarantin wajib manakala, tempoh kuarantin bergantung kepada status vaksinasi iaitu tujuh hari untuk individu dengan vaksin lengkap dan 10 hari sekiranya tidak menerima vaksin lengkap atau tidak menerima vaksin.
“Selain itu, tempat kuarantin mengikut kelulusan yang diberikan oleh Home Quarantine Application (HQA), sama ada di rumah atau tempat kediaman atau stesen kuarantin.
“Pengembara yang tidak diluluskan untuk menjalani kuarantin di rumah atau tempat kediaman perlu membuat tempahan bilik di hotel yang dikenal pasti sebagai stesen kuarantin melalui MyTravelSafe di pautan https://safetravel.myeg.com.my/,” ujarnya.
Terdahulu, sekatan perjalanan sementara dilaksanakan melibatkan lapan negara iaitu Afrika Selatan, Botswana, Eswatini, Lesotho, Mozambique, Namibia, Zimbabwe dan Malawi- K! ONLINE


Yasmin, Shahrin sah bercerai?
Oleh NUR EMIRA SAIZALI

3 Disember 2021, 9:45 pm
PETALING JAYA – Selepas 10 tahun mendirikan rumah tangga, pelakon dan pengacara Yasmin Hani memberi bayangan bahawa ikatan perkahwinannya dengan suami, Shahrin Razali sudah terlerai.
Yasmin atau nama sebenarnya Yasmin Hani Ismail Richardson, 42, berkata, dia dan Shahrin bersetuju untuk membawa haluan baharu dan berjanji untuk membesarkan kedua-dua anak mereka dengan sebaik mungkin.
“Kami dapat melaksanakan apa yang sudah dipersetujui bersama. Kami berdua bersetuju untuk memulakan hidup baharu secara berasingan dalam keadaan yang baik-baik sahaja.
“Saya dan Shahrin bersetuju untuk kekal bersepakat dalam membesarkan kedua-dua anak kesayangan kami dalam ruang yang penuh dengan kasih sayang dan toleransi.
“Kami sangat berharap semua pihak dapat memberi ruang dan menghormati keputusan kami ini demi kesejahteraan keluarga dan anak-anak kami,” katanya dalam satu hantaran Instagram sebentar tadi.
Bagaimanapun, pelakon drama The Hotel itu tidak berkongsi lanjut mengenai perpisahan mereka.

Memohon diberikan ruang, Yasmin berharap orang ramai dapat menghormati dan memberi sedikit privasi kepada keluarga mereka.
“Kami ingin mengucapkan ribuan terima kasih untuk doa anda. Biarpun telah memilih jalan berbeza, kami akan sentiasa menjadi keluarga yang saling menyayangi dan ada beberapa hal membuatkan kami lebih dekat berbanding sebelumnya.
“Kami masih berkongsi ikatan kerana Dua anak kami. Hubungan sebagai ibu bapa sangat diutamakan dan memohon agar ruang dan privasi kami dihormati.
“Mari kekalkan aura positif. Alhamdulillah, kami baik-baik sahaja dan terus bergerak ke hadapan,” katanya.
Sekitar awal bulan lalu, keretaka rumah tangga pasangan berkenaan dapat dihidu selepas Yasmin memuat naik sebuah hantaran memberi bayangan beratnya badai yang melanda dalam perkahwinannya bersama Shahrin.
Untuk rekod, Yasmin dan Shahrin berkahwin pada 2011 dan dikurniakan dua orang cahaya mata iaitu Noah Ismail Wong, 8, dan Eissa Elzander Wong, 5.  – K! ONLINE


Ibu jaga makan anak guna ‘Google form’
Oleh KOSMO!

3 Disember 2021, 8:30 pm
JAKARTA – Kisah seorang ibu yang menggunakan borang dalam talian, ‘Google form’ bagi mendapatkan maklumat sama ada anaknya sudah makan atau belum menjadi tular di media sosial Indonesia, lapor laman berita Suara.com semalam.
Kisah tersebut dikongsikan oleh si anak menerusi akaun TikTok miliknya iaitu @o..range.
Google form merupakan aplikasi milik enjin carian Google yang membolehkan pengguna membuat tinjauan dengan peserta tinjauan boleh memberikan jawapan secara langsung.
“Ketika ibu anda membuat google form hanya untuk bertanyakan sama ada anda sudah makan atau belum,” demikian kenyataan dimuat naik si anak bersama video tersebut.
Google form itu mengandungi soalan ‘sudah makan atau belum’ dengan pilihan jawapan ‘sudah’ dan ‘belum’.
Netizen yang menonton video unik itu kemudiannya meninggalkan pelbagai komen.

“Cara orang tua membuat anak mereka bahagia itu berbeza-beza ya,” komen seorang netizen.
“Seronok melihatnya, semoga si ibu terus sihat ya,” komen netizen lain. – AGENSI


Pelanggan, kakitangan Ikea tidur di dalam kedai akibat ribut salji
Oleh KOSMO!

3 Disember 2021, 8:30 pm
COPENHAGEN – Ribut salji lebat yang berlaku pada Rabu lalu di Denmark memaksa sejumlah pelanggan dan kakitangan Ikea tidur di atas katil dan sofa pasar raya Ikea ekoran bencana tersebut menghalang mereka daripada pulang, lapor akhbar Daily Star semalam.
Kesemua 31 orang termasuk enam pelanggan dan 25 kakitangan Ikea terpaksa bermalam di sana selepas salji lebat turun dan menyebabkan pergerakan trafik terhenti sepenuhnya serta memaksa pengangkutan awam ditutup.
Mereka berkumpul di bahagian restoran, menonton perlawanan bola sepak dan rancangan Hari Krismas untuk menghabiskan masa, lapor media tempatan.
Pengurus pasar raya Ikea Aalborg yang juga terpaksa tidur di premisnya, Peter Elmose berkata, ia adalah pengalaman baharu buat dirinya.
“Sudah tentu bukan seperti yang saya sangka,  hari  tersebut akan berakhir seperti itu. Pekerja dapur kami telah memastikan terdapat coklat panas, pastri, minuman ringan dan  kopi untuk menenangkan keadaan.
‘’Jadi, kami dapat panaskan badan. Kami tidak sampai hati meminta  mereka keluar dan mengunci pintu  ketika penutupan pada pukul 8 malam itu. Sama sekali tidak. Jadi, sudah tentu mereka akan bermalam  di sini (pasar raya Ikea).” katanya.

Kesemua ‘tetamu’ tidur di bahagian berlainan pasar raya itu disebabkan pandemik Covid-19. Denmark mencatatkan purata sekitar 4,299 kes  harian Covid-19.
Situasi serupa turut berlaku pada malam itu di lapangan terbang apabila 300 penumpang terpaksa tidur di terminal  kerana penerbangan terpaksa dibatalkan dan bas tidak dapat memindahkan penumpang ke hotel berdekatan.
Pengurus operasi Lapangan Terbang Aalborg, Kim Bermann memberitahu Nordjyske dan agensi berita loca bahawa pihaknya menyediakan 300 helai selimut kepada penumpang yang terkandas.
‘’Kami telah memilih untuk memastikan mereka hangat dan kering di kawasan yang selamat,’’ jelasnya. – Agensi


Nia Ramadhani dan suami berdepan hukuman penjara 4 tahun
Oleh KOSMO!

3 Disember 2021, 7:30 pm
JAKARTA – Pelakon popular Indonesia, Ramadhania Ardiansyah Bakrie atau Nia Ramadhani dan suaminya, Ardi Bakrie yang didakwa terlibat dengan penyalahgunaan dadah selesai menjalani perbicaraan pertama di mahkamah Pengadilan Negeri Jakarta Pusat semalam kira-kira pukul 2 petang (waktu tempatan), lapor laman berita Detik.
Sidang yang sepatutnya bermula pukul 10 pagi (waktu tempatan) itu terpaksa ditunda kepada pukul 12.32 tengah hari selepas pasangan itu tiba di mahkamah  berkenaan pada pukul 11.50 pagi.
Pemandu pasangan itu, Zen Vivanto yang didakwa atas kesalahan sama turut hadir dalam perbicaraan tersebut.
Ketiga-tiga mereka diperintahkan menjalani rehabilitasi selama tiga bulan dan berdepan hukuman penjara selama empat tahun.
Sebelum ini, media melaporkan bahawa Nia ditangkap di kediamannya di Pondok Indah, Jakarta Selatan kira-kira pukul 3 petang pada 7 Julai lalu bersama Zen.
Polis ketika itu menjumpai satu klip dadah jenis syabu bersama alat untuk mengambil dadah.

Ardi pula menyerahkan diri ke Balai Polis Metro Jakarta Pusat pada malam hari yang sama.
Ketiga-tiga mereka menjalani rehabilitasi di Balai Rehabilitasi Fan Campus, Bogor, sejak 11 Julai lalu. – AGENSI


Sarawak, Sabah diramal hujan lebat malam ini
Oleh ALWANI ZAFIRAH

3 Disember 2021, 7:26 pm
PETALING JAYA – Jabatan Meteorologi Malaysia (MetMalaysia) mengeluarkan amaran hujan lebat serta ribut petir di beberapa kawasan di Sarawak dan Sabah malam ini.
MetMalaysia dalam satu kenyataan memaklumkan, ia membabitkan kawasan Kapit (Kapit dan Bukit Mabong), Miri (Miri dan Marudi) dan Limbang di Sarawak yang dijangka berlaku sehingga pukul 9 malam hari ini.
“Selain itu, di Sabah turut diramal mengalami cuaca buruk yang sama melibatkan kawasan Pendalaman (Sipitang dan Beaufort),” katanya di sini hari ini.
Sementara itu, orang ramai khususnya yang pulang bekerja dinasihatkan agar menyediakan payung atau mengenakan pakaian baju hujan serta kekal berwaspada dengan amaran cuaca terkini. – K! ONLINE


143 warga Sekolah Seri Puteri disahkan positif
Oleh SITI A'ISYAH SUKAIMI

3 Disember 2021, 8:17 pm
PUTRAJAYA – Warga Sekolah Seri Puteri, Cyberjaya yang disahkan positif Covid-19 terus meningkat apabila setakat ini, seramai 143 orang melibatkan 114 pelajar, 19 guru dan 10 kakitangan telah dijangkit dengan kadar serangan 14.7 peratus.
Angka terbaharu itu diperolehi selepas saringan dijalankan Pejabat Kesihatan Daerah (PKD) Sepang dari 26 November lalu hingga hari ini ke atas 973 warga sekolah tersebut serta mengesan 135 lagi kes baharu positif Covid-19.
Ketua Pengarah Kesihatan, Tan Sri Dr. Noor Hisham Abdullah berkata, daripada 143 kes tersebut, seramai 106 kes dalam kategori 1 manakala 35 kes yang lain adalah kategori 2A serta dua kes pula dalam kategori 2B melibatkan masing-masing seorang guru dan seorang murid.
Menurutnya, kesemua kes tersebut dalam keadaan stabil manakala, pelajar yang positif Covid-19 dan seorang guru telah dimasukkan ke Pusat Kuarantin dan Rawatan Covid-19 (PKRC) Taman Ekspo Pertanian Malaysia Serdang (Maeps) untuk rawatan dan pemantauan lanjut.
“Sementara itu, seramai 700 orang kontak rapat melibatkan 603 pelajar, 59 guru dan 38 kakitangan telah dikenal pasti. Kontak rapat dalam kalangan pelajar dimasukkan ke stesen kuarantin iaitu di Institut Aminuddin Baki dan Institut Latihan Islam Malaysia.
“Bagi kontak rapat dalam kalangan guru dan kakitangan pula, mereka kini dikuarantin di rumah masing-masing,” katanya dalam satu kenyataan akhbar di sini hari ini.

Dalam pada itu, Dr. Noor Hisham berkata, selain aktiviti saringan dan pengasingan kes positif juga kontak rapat, sekolah tersebut telah diarahkan ditutup sementara di bawah Seksyen 18 Akta Pencegahan dan Pengawalan Penyakit Berjangkit 1988 [Akta 342] bagi tujuan pembersihan dan disinfeksi.
“Satu sesi taklimat dan penerangan kepada Persatuan Ibu Bapa dan Guru sekolah tersebut telah diadakan. Pemantauan berterusan akan dijalankan bagi memastikan kluster ini terkawal,” ujarnya lagi.
Kelmarin, Menteri Kanan (Pendidikan) Datuk Dr. Radzi Jidin mengesahkan penularan Covid-19 di Sekolah Seri Puteri, Cyberjaya berpunca daripada seorang guru di sekolah berkenaan.
Ia melibatkan Kluster Persiaran Tasik yang telah diumumkan oleh Kementerian Kesihatan pada 29 November lalu apabila seramai lapan kes disahkan positif Covid-19. -K! ONLINE.


Beri pertimbangan pada peniaga kecil gagal bayar pinjaman
Oleh EDDY AQMAL MOHAMED HAMIDI

3 Disember 2021, 7:18 pm
PUTRAJAYA – Pihak bank dan institusi kewangan komersial diseru agar memberikan pertimbangan sewajarnya serta tidak mengambil tindakan undang-undang terhadap golongan peniaga mikro yang masih gagal membayar semula pinjaman.
Perdana Menteri, Datuk Seri Ismail Sabri Yaakob berkata, langkah itu adalah seperti yang dilaksanakan insistusi kewangan bawah Kementerian Pembangunan Usahawan Dan Koperasi (MEDAC) seperti Bank Rakyat dan SME Bank yang tidak mengenakan tindakan ke atas golongan itu.
“Saya amat berharap bank-bank milik kerajaan seperti Bank Simpanan Nasional (BSN) dan Bank Pembangunan Malaysia Berhad juga mengambil tindakan sama seperti dilakukan oleh institusi kewangan di bawah MEDAC.
“Malah saya juga menyeru bank-bank komersial lain memberi pertimbangan sewajarnya dan tidak mengambil tindakan undang-undang terhadap peniaga mikro khususnya penjaja dan peniaga kecil,” ujar beliau.
Beliau berkata demikian ketika berucap merasmikan Majlis Sambutan Hari Penjaja Dan Peniaga Kecil Peringkat Kebangsaan Tahun 2021 (HPPK 2021) anjuran MEDAC dan Pelancaran Program Transformasi Pasar Malam oleh Kementerian Perumahan Dan Kerajaan Tempatan (KPKT), di sini hari ini.
Ismail Sabri berkata, dua tahun kebelakangan ini merupakan satu tempoh yang sukar apabila penularan Covid-19 memberi kesan yang cukup mendalam kepada seluruh Keluarga Malaysia.

“Apabila sektor ekonomi mula dibuka dan dibenarkan beroperasi perlahan-lahan, barulah mereka sudah boleh menarik nafas lega.
“Justeru, penganjuran HPPK dan pelancaran Program Transformasi Pasar Malam ini merupakan satu pengiktirafan kerajaan terhadap sumbangan golongan penjaja dan peniaga kecil kepada negara,” katanya. – K! ONLINE.


7 hari sebelum kematian, suami maafkan segalanya
Oleh KOSMO!

3 Disember 2021, 7:30 pm
PETALING JAYA – “Tujuh hari sebelum meninggal dunia dia seolah-olah dapat merasakan dia akan ‘pergi’ dalam waktu terdekat, dia ampunkan saya dan saya dapat keredaan sebagai isteri.”
Demikian perkongsian seorang wanita yang baru kehilangan suaminya dipercayai akibat kanser yang tular di media sosial baru-baru ini.
Menerusi video berdurasi satu minit 49 saat yang dikongsi @Sakinah4779 di TikTok, wanita itu tidak dapat menahan tangisan apabila suaminya mengatakan dia sudah tidak lama lagi di dunia ini.
Ketika kejadian, lelaki itu turut meminta minuman susu dan air zam-zam bagi membasahkan tekak dan wanita itu juga sempat menjalankan tanggunjawab terakhirnya sebagai isteri.
“Petang itu dia sudah membuang air besar sebelum merebahkan badan untuk tidur. Itulah kali terakhir saya berbakti kepadanya,” katanya.
Susulan perkongsian itu, rata-rata pengguna media sosial mendoakan agar arwah suami wanita itu ditempatkan dalam kalangan orang beriman selain berkongsi kisah sedih pengalaman masing-masing.

“Saya baru kehilangan suami secara mengejut, semasa bercakap di telefon, hubungi semula tak dapat, rupa-rupanya arwah suami saya menjadi mangsa kepala air di Yan, Kedah,” kata @Aleyaaqilah20.
“Allahuakbar, dia seakan tahu dia hendak pergi, dia bersihkan diri dan bersiap-siap supaya memudahkan urusan jenazahnya. Pasti hebat amalan semasa hayatnya,” jelas @Syieramelyna.
Sehingga kini, video tersebut meraih lebih 2.3 juta tontonan dan 149,200 ribu tanda suka di TikTok. – K! ONLINE


Disuruh potong kaki kiri, kaki kanan yang dikeratnya
Oleh KOSMO!

3 Disember 2021, 7:07 pm
VIENNA – Seorang doktor wanita di Austria yang memotong kaki yang salah milik pesakitnya telah dikenakan denda berjumlah AS$3,049 (RM12,895), lapor akhbar New York Post kelmarin.
Doktor tersebut yang sepatutnya memotong kaki kiri pesakit warga emas itu telah bertindak memotong kaki kanannya dan hanya menyedari kesilapan itu dua hari kemudian.
Pesakit tersebut tiba di klinik Freistadt pada Mei lalu untuk prosedur memotong kaki kirinya. Namun, doktor wanita tersebut telah menandakan kaki yang salah untuk dipotong.
Semasa menukar pembalut, kesilapan itu telah disedari dan pesakit telah diarahkan untuk menjalani satu lagi pembedahan untuk memotong kaki yang sepatutnya.
Hospital itu berkata dalam satu kenyataan bahawa ‘punca dan keadaan kesilapan perubatan itu telah diteliti secara terperinci’ dan menyifatkan insiden tersebut berpunca daripada kesilapan yang malang.
Doktor tersebut telah dipindahkan ke sebuah hospital lain dan separuh daripada dendanya telah dimansuhkan.

Mahkamah mendapati bahawa pakar bedah berusia 43 tahun itu bersalah kerana kecuaian dan mengeluarkan perintah tersebut.
Isteri kepada pesakit itu yang meninggal dunia sebelum kes tersebut dibawa ke mahkamah turut diberikan wang pampasan berjumlah AS$5,660 (RM23,938).
– AGENSI


Senjata AI ala Terminator berpotensi lenyapkan umat manusia
Oleh KOSMO!

3 Disember 2021, 7:44 pm
WASHINGTON – Pakar komputer Amerika Syarikat (AS), Profesor Stuart Russel memberi amaran bahawa umat manusia boleh dilenyapkan dengan menggunakan senjata berteknologi kepintaran buatan (AI) seperti yang dipaparkan dalam filem sains fiksyen, Terminator, lapor akhbar Daily Star kelmarin.
Russel berkata, risiko yang yang dicetuskan oleh senjata atau mesin pembunuh yang dilengkapi teknologi AI adalah sangat besar sehinggakan beliau mahu senjata sedemikian diharamkan oleh konvensyen antarabangsa.
Mesin pembunuh tersebut katanya, dilengkapi teknologi yang mampu mencari dan memusnahkan sasaran tanpa belas kasihan.
“Sebuah helikopter mini dilengkapi teknologi AI yang boleh membawa maut, mungkin hanya memiliki saiz sekecil tin pengilat kasut.
“Kira-kira 3 gram bahan letupan sudah cukup untuk membunuh seseorang dalam jarak dekat,” katanya.
Russel menambah, satu kontena boleh menyimpan sehingga satu juta senjata maut itu dan boleh digunakan secara serentak.

Kementerian Pertahanan AS melaburkan wang yang besar dalam pembangunan mesin pemusnah AI, namun katanya, senjata itu sentiasa menggunakan manusia bagi proses tembakan.
Russel berkata, orang ramai mungkin perlu berasa bimbang dengan teknologi tersebut kerana senjata yang diperkatakan sejak enam atau tujuh tahun lalu kini sudah mula dihasilkan dan dijual. – AGENSI


Kerajaan peruntuk RM25 juta untuk Transformasi Pasar Malam
Oleh EDDY AQMAL MOHAMED HAMIDI

3 Disember 2021, 7:21 pm
PUTRAJAYA – Kerajaan akan memperuntukkan sebanyak RM25 juta bagi pelaksanaan program Transformasi Pasar Malam secara berperingkat di 50 tapak pasar malam utama di seluruh negara bermula tahun hadapan.
Perdana Menteri, Datuk Seri Ismail Sabri Yaakob berkata, program oleh Kementerian Perumahan dan Kerajaan Tempatan (KPKT) itu akan mengetengahkan pelbagai elemen norma baharu yang mementingkan komponen kesihatan serta keselamatan seperti penugasan ‘Marshal Pasar Malam’.
“Pasar malam merupakan satu medan kepada rakyat untuk mendapatkan keperluan harian dengan mengurangkan peranan orang tengah. Diharapkan semua pihak khususnya pihak berkuasa tempatan (PBT) serta kerajaan negeri dapat mengadaptasi pendekatan program ini di seluruh negara.
“Sehubungan itu, sukacita saya umumkan bahawa kerajaan akan memperuntukkan sejumlah RM25 juta bagi pelaksanaan program Transformasi Pasar Malam secara berperingkat di 50 tapak pasar malam utama di seluruh negara mulai tahun 2022,” katanya.
Beliau berkata demikian ketika berucap pada Majlis Sambutan Hari Penjaja dan Peniaga Kecil Peringkat Kebangsaan Tahun 2021 (HPPK 2021) dan Pelancaran Program Transformasi Pasar Malam di sini hari ini.
Turut hadir, Menteri Wilayah Persekutuan, Datuk Seri Shahidan Kassim, Menteri Pembangunan Usahawan dan Koperasi (MEDAC), Tan Sri Noh Omar serta Menteri Perumahan dan Kerajaan Tempatan, Datuk Seri Reezal Merican Naina Merican.

Tambah beliau, kerajaan turut memberikan peruntukan sebanyak RM48.52 juta bagi Program Pembiayaan Mikro untuk Penjaja dan Peniaga Kecil sebagai tanda komitmen berterusan dalam menjaga kebajikan penjaja dan peniaga kecil.
“Melalui inisiatif ini, Keluarga Malaysia dalam kalangan penjaja dan peniaga kecil boleh memohon pembiayaan secara syariah dengan kadar keuntungan kosong peratus daripada Bank Rakyat iaitu agensi di bawah MEDAC bagi menambah baik dan membangunkan semula perniagaan sedia ada.
“Pembiayaan yang dimohon boleh digunakan bagi tujuan pemulihan perniagaan seperti modal pusingan, pembelian peralatan atau perkakasan, bayaran gaji, bayaran sewa, bil utiliti dan lain-lain,” jelas beliau.
Menurut Ismail Sabri, penerima biaya tidak dikenakan sebarang kadar keuntungan sebaliknya hanya kos pengurusan sebanyak 1 peratus atas kutipan yang diterima dan nilai pembiayaan adalah antara RM10,000 hingga RM50,000 dengan tempoh bayaran balik hingga lima tahun.
“Saya menyeru kepada Keluarga Malaysia untuk mengambil peluang yang ditawarkan ini bagi kelangsungan perniagaan masing-masing,” katanya.
Dalam pada itu, Ismail Sabri turut mengumumkan kelulusan permohonan peruntukan sebanyak RM100,000 kepada Gabungan Persatuan Penjaja dan Peniaga Kecil. – K! ONLINE.


Siti Hasmah kongsi kisah lawatan ke Iraq pada tahun 2000
Oleh MOHD. HUSNI MOHD. NOOR

3 Disember 2021, 8:20 pm
PUTRAJAYA – “Seorang tokoh mirip seorang datuk dan ‘gergasi’ yang berjiwa lembut.
Itu tanggapan pertama Tun Dr. Siti Hasmah Mohd. Ali ketika bertemu bekas Presiden Iraq, Saddam Hussein secara rahsia dalam lawatannya ke negara bergolak itu pada tahun 2000.
Kisah pertemuan itu adalah antara yang dikongsi Siti Hasmah menerusi buku hasil nukilannya bertajuk ‘Speaking of Mass Destruction…A Journey To Iraq as Seen by Tun Dr. Siti Hasmah Mohd Ali.
Buku berbentuk ‘Coffee Table’ setebal 170 halaman itu dilancarkan hari ini selepas 21 tahun lawatannya ke negara itu.
Mengulas pertemuan rahsianya bersama Saddam, Siti Hasmah berkata, pertemuan itu diaturkan secara rahsia atas permintaan Saddam sendiri.
“Pertemuan itu boleh dikatakan tiada dalam aturcara rasmi sepanjang lawatan saya ke negara itu.

“Saya diarahkan suami (Tun Dr. Mahathir Mohamad iaitu Perdana Menteri ketika itu) untuk melawat Iraq bagi mendapat gambaran lebih jelas situasi sebenar pergolakan di negara itu.
“Sebaik diminta pergi, saya langsung tidak berasa takut untuk pergi ke sana. Dalam buku ini, anda boleh merasai sendiri pengalaman yang saya lihat terutama kemusnahan sebuah negara termasuk penderitaan dialami kanak-kanak dan wanita di negara itu,” katanya pada sidang akhbar selepas pelancaran buku itu, hari ini.
Katanya, buku berkenaan menceritakan dengan jelas pengalamannya ketika mengetuai 10 delegasi wanita sepanjang tiga hari ke negara bergolak itu.
Siti Hasmah berkata, buku tersebut mengupas kesan kemusnahan ekoran sekatan yang dikenakan terhadap Iraq termasuk penderitaan dialami rakyat di negara itu
Buku berkenaan kini dicetak 1,000 naskah bagi edisi pertama dan dijual pada harga RM120.
Hasil jualan buku akan disalurkan kepada organisasi amal yang mengendalikan kanak-kanak di negara-negara konflik. – K! ONLINE.


Tanah runtuh: Tiada lagi mangsa lain terlibat
Oleh ASLIZA MUSA

3 Disember 2021, 7:14 pm
IPOH – Operasi oleh Unit Anjing Pengesan (K9) di lokasi runtuhan tanah di Laluan FT 185, Jalan Simpang Pulai-Blue Valley di sini hari ini, tidak menemukan wujud kenderaan atau mangsa lain.
Penolong Pengarah Operasi Jabatan Bomba dan Penyelamat Malaysia (JBPM) Perak, Muhamad Shahrizal Aris berkata, pengesanan kali pertama oleh unit K9 pada pukul 1.30 petang tadi menunjukkan tanda negatif.
“Kita bagi tempoh sehingga petang ini selepas kerja-kerja mengorek runtuhan lebih dalam dijalankan, unit K9 akan digerakkan sekali lagi untuk pengesanan di lokasi sama.
“Sekiranya, operasi mengesan kenderaan atau mangsa lain masih negatif, kemungkinan operasi mencari dan menyelamat boleh ditamatkan hari ini,” katanya ketika ditemui di lokasi kejadian di sini hari ini.
Menurut beliau, kerja-kerja mengorek tanah pada hari kedua telah dilakukan pada kedalaman tiga meter sebelum ditambah satu meter lagi bagi memudahkan anjing pengesan.
Katanya, pada kedalaman itu, kebiasannya mana-mana mangsa yang terperangkap dalam runtuhan sudah boleh dapat dikesan.

“Kebiasaannya, jika ada mangsa yang tertimbus, pasti dapat dikesan oleh anjing pengesan. Buat masa sekarang, hasilnya pencarian masih negatif,” katanya. -K! ONLINE.


PRN Sarawak: Pejuang tidak akan betanding
Oleh MOHD. HUSNI MOHD. NOOR

3 Disember 2021, 6:17 pm
PUTRAJAYA – Parti Pejuang Tanah Air (Pejuang) memutuskan untuk tidak bertanding dan terlibat dalam Pilihan Raya Negeri (PRN) Sarawak pada 18 Disember ini.
Pengerusinya Tun Dr. Mahathir Mohamad berkata, Pejuang juga tidak akan terlibat dalam membantu mana-mana parti politik di Sarawak sama seperti dilakukan bagi PRN Melaka baru-baru ini.
“Pejuang tidak akan bertanding di Sarawak dan akan bertanding hanya di Pilihan Raya Umum Ke-15 (PRU-15),” katanya ketika ditemui pada program pelancaran buku ‘Speaking of Mass Destruction…Perjalanan Ke Iraq, di sini hari ini. – K! ONLINE.


PRN Sarawak: GPS pertaruh 24 muka baharu
Oleh MOHD RIDZAUDDIN ROSLAN

3 Disember 2021, 6:04 pm
KUCHING- Gabungan Parti Sarawak (GPS) menggunakan ‘resepi’ baharu dalam Pilihan Raya Negeri (PRN) Sarawak apabila memperkenalkan 24 muka baharu sebagai calon gabungan parti itu.
Pengerusi GPS, Tan Sri Abang Johari Tun Openg berkata, pencalonan itu dibuat susulan gabungan parti tersebut mahu memperkenalkan politik ala Sarawak kepada muka-muka baharu khususnya orang muda.
“Kita juga kenalkan beberapa muka baharu yang berumur antara 30 hingga 40 tahun kerana percaya mereka ini akan sama-sama kita latih dan dedahkan dengan politik ala Sarawak.
“Pendedahan kepada golongan muda dibuat kerana mereka ada cara sendiri, ada umur 30 tahun, wanita ada umur 32 tahun, kita letakkan orang muda yang ada latar belakang berlainan,” katanya pada majlis pengumuman calon GPS di Ibu Pejabat Parti Pesaka Bumiputera Bersatu (PBB) di sini tadi.
Dalam pada itu, Abang Johari berkata, GPS akan meletakkan calon di semua 82 kerusi Dewan Undangan Negeri (DUN) Sarawak pada PRN kali ini.
“Kita memberikan watikah pada calon yang telah kita tapis dan calon-calon itu diletakkan di seluruh DUN yang ditandingi, kita akan bertanding di 82 kerusi.

“Saya percaya bahawa barisan calon kita adalah terdiri daripada mereka yang berpengalaman dan juga boleh menjalankan tugas sebagai wakil rakyat di kawasan masing-masing,” ujarnya.
Pada PRN Sarawak lalu, gabungan empat parti tempatan terbabit yang masih bernaung di bawah Barisan Nasional (BN) ketika itu memenangi 72 daripada 82 kerusi yang dipertandingkan.
Bagaimanapun, gabungan parti tersebut mengambil keputusan untuk keluar daripada BN dan menubuhkan GPS pada 2018. -K! ONLINE.


Netizen kecoh wanita masak buaya
Oleh KOSMO!

3 Disember 2021, 7:00 pm
JAKARTA – Seorang wanita berstatus ‘ibu’ yang dirakam sedang memasak daging buaya tular di media sosial, lapor laman berita Suara.com.
Berdasarkan klip video yang dimuat naik dalam aplikasi Tik Tok menggunakan akaun @alinmojo itu, seorang wanita dilihat sedang memproses daging buaya untuk dijadikan lauk.
Wanita yang memakai baju berwarna merah itu bertindak menyiat kulit buaya dan memotong dagingnya kepada beberapa bahagian setelah bangkai haiwan itu dibersihkan di sungai.
Dia seterusnya memasak buaya tersebut dan kemudian memakannya.
Rakaman itu mendapat pelbagai komen netizen.
‘’Patutlah sudah tidak hantar mesej, ternyata kawanku (buaya) sudah dimasak,’’ kata seorang netizen.

‘’Bekas teman lelakiku berakhir tragedi, siap dibuang kulit. Patutlah semalam tidak aktif di FB,’’ kata netizen lain. – Agensi


SHMKM usaha KPDNHEP stabilkan harga barang
Oleh EDDY AQMAL MOHAMED HAMIDI

3 Disember 2021, 6:29 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) akan melaksanakan Skim Harga Maksimum Keluarga Malaysia (SHMKM) dalam usaha menstabilkan harga barangan keperluan selain memastikan keberadaan bekalan di pasaran.
Menterinya, Datuk Seri Alexander Nanta Linggi berkata, skim tersebut akan berkuat kuasa pada 7 hingga 31 Disember ini melibatkan kawalan harga ke atas 12 item ditetapkan sebagai tindakan serius kerajaan menangani kenaikan harga barang.
“12 item itu adalah ayam hidup, ayam standard (disembelih dan dibersihkan berserta kaki, kepala, hati dan hempedal atau mana-mana bahagiannya) dan ayam super (disembelih dan dibersihkan tanpa kaki, kepala, hati dan hempedal).
“Selain itu telur ayam gred A (berat antara 65 gram hingga 69.9 gram sebiji), telur ayam gred B (berat antara 60 gram hingga 64.9 gram sebiji) dan telur ayam gred C (berat antara 55 gram hingga 59.9 gram sebiji),” katanya dalam satu kenyataan hari ini.
Tambah beliau, barangan lain melibatkan sayur-sayuran ialah kacang panjang, cili merah, tomato, sawi hijau, kobis bulat Import (Indonesia dan China tidak termasuk Beijing) dan timun.
“Langkah ini diharapkan berjalan dengan lancar dan membantu menstabilkan harga barang di pasaran.

“Pengumuman harga bagi barangan yang terlibat di setiap peringkat rantaian perniagaan akan dilakukan dalam masa terdekat,” katanya. – K! ONLINE.


Prestasi SDG negara masih baik
Oleh AMREE AHMAD

3 Disember 2021, 4:24 pm
PUTRAJAYA – Walaupun berhadapan dengan cabaran wabak Covid-19, prestasi Matlamat Pembangunan Mampan (SDG) untuk Malaysia sepanjang tahun lalu adalah masih lagi baik.
Menteri di Jabatan Perdana Menteri (Ekonomi), Datuk Seri Mustapa Mohamed namun berkata, terdapat 41 indikator terjejas akibat krisis kesihatan yang juga melanda seluruh dunia.
“Berdasarkan daripada keseluruhan 146 indikator, sejumlah 49 indikator atau 34 peratus yang bertambah baik dan 34 indikator tidak berubah,” katanya menerusi kenyataan di sini hari ini.
Baki 22 indikator lagi merupakan perkara yang tidak boleh diukur dengan statistik dengan laporan pertama sudah dikeluarkan pada 2018 lalu melibatkan pada ketika itu hanya 99 indikator.
Sebanyak 247 indikator dipersetujui dan diterima pakai Pertubuhan Bangsa Bersatu (PBB) bagi mengukur tahap pencapaian SDG yang diperakui 192 negara anggota pada 2015 lalu.
SDG menjadi panduan kerajaan untuk merangka dasar bagi memastikan masa depan yang mampan meliputi segala cabaran pembangunan termasuk ekonomi, sosial dan alam sekitar.

Mengulas lebih lanjut, Mustapa berkata, Jabatan Perangkaan Malaysia (DOSM) memainkan peranan dalam membangunkan indikator SDG peringkat nasional selain penyediaan laporan.
“Sistem Pemantauan Kemajuan SDG Nasional atau SDG Dashboard juga direka oleh DOSM pada 2019 sebagai wadah komunikasi indikator SDG dengan paparan interaktif,” katanya.
Antara indikator bertambah baik tahun lalu ialah kualiti udara dan air, penurunan kes jenayah dan insiden kematian pekerja, lonjakan penggunaan internet dan wanita dalam pengurusan.
Bagaimanapun ujarnya, antara indikator merosot pula ialah kadar Keluaran Dalam Negara Kasar, trafik penumpang di lapangan terbang, kemiskinan mutlak dan bilangan pengangguran.
Keadaan semasa pandemik Covid-19 jelasnya, turut memberi cabaran kepada negara dalam mencapai kesemua indikator digariskan dalam Agenda SDG 2030 yang ditetapkan oleh PBB. – K! ONLINE


ABK21 malam kemuncak Liga M
Oleh KOSMO!

3 Disember 2021, 7:02 pm
Oleh MOHD. FITRIE MUHAMAD
TEKA-teki siapa bakal dinobatkan sebagai Pemain Paling Bernilai (MVP) Liga Malaysia (Liga M) bakal terjawab pada Anugerah Bola Sepak Kebangsaan 2021 (ABK21) yang akan diadakan secara virtual malam esok.
Selepas lapan bulan saingan Liga M berlangsung, ABK21 bakal menjadi kemuncak untuk menyaksikan siapa yang layak dinobatkan sebagai pemain terbaik di kalangan terbaik.
Ifedayo Olusegun bakal ditabalkan memenangi Anugerah Penjaring Terbanyak Liga Super dengan merekodkan 26 gol sepanjang musim, manakala tonggak Harimau Malaya, Baddrol Bakhtiar menerima Anugerah Penjaring Terbanyak Tempatan Liga Super.
Fernando Rodriguez (Johor Darul Ta’zim II) dan Jordan Mintah (Terengganu FC II) masing-masing meledak 16 gol untuk dinobatkan sebagai penerima Anugerah Penjaring Terbanyak Liga Premier.
Penyerang Kelantan, Nurshamil Abd. Ghani pula akan dinobatkan sebagai Penjaring Terbanyak Tempatan Liga Premier dengan sembilan gol.

Selain itu, kategori lain yang dipertandingkan adalah Penjaga Gol Terbaik, Pertahanan Terbaik, Pemain Tengah Terbaik, Penyerang Terbaik, Jurulatih Terbaik, Pemain Muda Terbaik, Pemain Import Terbaik, Pasukan Terbaik, Fair Play, Fan XI dan MVP.
Kategori pemain tengah terbaik juga menarik untuk disaksikan membabitkan tiga pemain berprofil tinggi iaitu Baddrol dan dua bintang Johor Darul Ta’zim (JDT), Afiq Fazail serta Natxo Insa.
Baddrol yang kini bersama skuad kebangsaan bagi menghadapi Piala AFF Suzuki di Singapura pastinya teruja untuk cuba memecah dominasi JDT selepas kali terakhir memenanginya empat tahun lalu.
“Kalau bercakap pasal calon, semuanya hebat-hebat dan saya sendiri sebenarnya kalau boleh tidak mahu terlepas peluang untuk memenangi semula trofi ini.
“Sebab kali terakhir menang pun tahun 2017, dah lama dah. Saya harap tahun ini berpeluang untuk menang,” katanya. – K! ONLINE


Pekerja kedai makan maut, dua rakan cedera kemalangan
Oleh MOHD AZLI ADLAN

3 Disember 2021, 6:26 pm
HULU TERENGGANU – Seorang pekerja kedai makan maut manakala dua rakannya cedera parah selepas kereta Proton Saga dinaiki terlibat dalam kemalangan di Jalan Kampung Bukit Kolam, Ajil di sini hari ini.
Dalam kejadian pada pukul 5 pagi itu, mangsa, Muhammad Aziq Adam Abdul Raqib, 20, meninggal dunia akibat kecederaan parah di beberapa anggota badan.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, dua rakan mangsa iaitu Muhammad Shafiq Md. Shadip, 20, dan Muhammad Amir Naim Anuar, 20, yang turut menaiki kereta itu pula cedera parah.
Beliau berkata, sewaktu kejadian, ketiga-tiga rakan itu dikatakan dalam perjalanan pulang ke rumah masing-masing di Felda Bukit Bading, Ajil di sini dari sebuah kedai makan di Binjai Rendah, Marang.
“Sebaik tiba di lokasi kejadian, kereta Proton Saga dipandu Muhammad Shafiq dikatakan tiba-tiba hilang kawalan lalu terpusing semula ke arah pekan Ajil.
“Kenderaan itu kemudiannya terbabas lalu merempuh sebatang pokok yang berada di bahu jalan,” katanya di sini hari ini.

Mohd. Adli berkata, impak kemalangan itu menyebabkan Muhammad Aziq Adam yang berada tempat duduk penumpang hadapan meninggal di lokasi kejadian.
Tambah beliau,ketiga-tiga mangsa tersepit di dalam kereta mereka yang remuk teruk sebelum dikeluarkan oleh anggota bomba bertugas.
“Mayat Muhammad Aziq Adam telah dihantar ke Unit Forensik Hospital Hulu Terengganu di sini untuk dibedah siasat.
“Dua rakannya yang cedera parah pula dikejarkan di unit kecemasan hospital sama untuk menerima rawatan,” katanya. – K! ONLINE.


PRN Sarawak: PKR bertanding 27 kerusi, berbanding 47 kerusi
Oleh MOHD RIDZAUDDIN ROSLAN

3 Disember 2021, 6:07 pm
KUCHING- Parti Keadilan Rakyat (PKR) mengumumkan untuk meletakkan calon di 27 kerusi Dewan Undangan Negeri (DUN) sahaja berbanding 47 kerusi pada Pilihan Raya Negeri (PRN) Sarawak kali ini.
Pengarah Pilihan Raya PKR Negeri Sarawak, Dominique Ng berkata, keputusan itu dibuat berdasarkan penilaian terhadap bilangan kerusi yang mampu dimenangi parti berkenaan.
“Awalnya kita kata 47 kerusi adalah kerusi tumpuan tapi kita tidak kata mahu bertanding di semua 47 kerusi.
“Fokus kita sekarang ini adalah jumlah kerusi yang boleh dimenangi PKR, berbanding letak calon yang langsung tak ada peluang nak menang,” katanya pada sidang akhbar di sini tadi.
Menurutnya, PKR juga membuat keputusan untuk tidak lagi bertanding di lebih 40 kerusi DUN seperti PRN yang diadakan sebelum ini.
“Dulu kita cuba saingi Gabungan Parti Sarawak (GPS) yang dulunya dalam Barisan Nasional (BN) dan mengelakkan berlakunya kerusi menang tanpa bertanding, itu prinsip kita sebelum ini.

“Tetapi sekarang ada banyak parti, jadi kita kena kurangkan jumlah kerusi dan bersikap lebih realistik, bertanding sikit untuk fokus menang banyak. Sebab itu, ada pengurangan yang drastik terhadap bilangan kerusi dipertandingkan PKR,” ujarnya.
Antara calon PKR bertanding pada PRN Sarawak kali ini ialah Pemangku Pengerusi Majlis Pimpinan Negeri (MPN) PKR Sarawak, Abang Zulkifli Abang Engkeh di DUN Beting Maro.
Turut diumumkan Naib Pengerusi MPN PKR Sarawak, Roland Engan yang akan bertanding di DUN Mulu.
Setiausaha Agung PKR Sarawak, Joshua Jabeng pula akan bertanding di kerusi DUN Kakus. -K! ONLINE.


Belanda terlalu kuat buat Malaysia
Oleh MUHAMMAD ZUHAILY BADLISHAH

3 Disember 2021, 6:10 pm
KUALA LUMPUR – Skuad hoki projek khas lelaki kebangsaan terpaksa menerima hakikat perit apabila kalah 3-9 kepada Belanda pada klasifikasi lima hingga lapan kempen Piala Dunia Hoki Remaja 2021 di Stadium Kalinga, India sebentar tadi.
Ia adalah kekalahan terburuk Malaysia kepada Belanda sepanjang lapan pertembungan antara kedua-dua pasukan sejak kali pertama bertemu sewaktu edisi Piala Dunia Hoki Remaja 1979.
Lebih malang, kekalahan besar itu juga menyaksikan dua pemain Belanda, Luke Dommershuijzen dan Miles Bukken masing-masing berjaya meledak hatrik dalam aksi tersebut.
Baki tiga lagi gol skuad The Oranje itu diperoleh menerusi dua jaringan David Huussen dan satu daripada Max de Bie.
Tiga jaringan skuad negara kendalian Wallace Tan pula dihasilkan oleh Muhammad Fahmi Khalid, Mohamad Akhimullah Anuar Esook dan Muhammad Noor Firdaus Rosdi.
Malaysia berpeluang menebus kekalahan itu apabila dijadualkan menentang Sepanyol untuk penentuan tempat ketujuh dan kelapan pada Ahad ini. – K! ONLINE


Pengantin menari romantis, tidak sedar gaun terbakar
Oleh KOSMO!

3 Disember 2021, 6:29 pm
JAKARTA – Seorang pengantin perempuan yang sedang menari romantis bersama si  suami dalam majlis persandingan mereka  tidak menyedari bahawa gaun yang dipakainya  terbakar, lapor laman berita Suara.com semalam.
Video kejadian itu yang dikongsikan menerusi akaun TikTok milik @ginnnnael menunjukkan sepasang pengantin sedang menari di atas pelamin.
Namun, gaun pengantin yang kembang itu kemudian dilihat terkena percikan api daripada bunga api yang diletakkan dalam dewan tersebut.
Pengantin itu bagaimanapun masih belum menyedari gaunnya sudah disambar api dan terus melambai ke arah para tetamu.
Mujur, seorang kru perancang perkahwinan melihat kejadian itu dan terus menghampiri kedua mempelai untuk memadamkan api.
“Detik-detik gaun terbakar,” demikian kenyataan yang dimuat naik bersama video tersebut.

Netizen yang menonton video tersebut kemudiannya berkongsi pendapat menerusi ruangan komen.
“Saya berpendapat yang sepatutnya dipersalahkan adalah juruhias majlis kerana kedudukan api yang terlalu dekat telah menyebabkan gaun itu terbakar,” komen seorang netizen.
“Pakaian sedemikian lebih sesuai dipakai di kawasan terbuka dan luas,” komen  netizen lain. – AGENSI


Amah Indonesia terlepas tali gantung bunuh bayi sendiri
Oleh NORHAYATI YAHAYA

3 Disember 2021, 4:15 pm
SHAH ALAM – Seorang amah warga Indonesia menarik nafas lega apabila terlepas hukuman gantung selepas dakwaan membunuh bayinya sendiri ditukar kepada menyebabkan kematian dengan cuai di Mahkamah Tinggi hari ini.
Hakim Datuk Mohd. Yazid Mustafa menjatuhi hukuman maksimum penjara dua tahun mengikut Seksyen 304A kepada Welmince Alunat,40, yang mengaku bersalah terhadap pertuduhan pindaan itu pada prosiding keputusan akhir kes pendakwaan.
Perintah penjara itu diarahkan bermula dari tarikh tangkap pada 22 Ogos 2019 sekaligus membolehkan tertuduh dibebaskan hari ini.
Berdasarkan pertuduhan asal, Welmince didakwa membunuh bayinya yang baru dilahirkan di dalam bilik mencuci dan menjemur pakaian di Jalan Cempaka, Taman Cempaka, Ampang dekat sini pada pukul 7 pagi, 22 Ogos 2019.
Sabit kesalahan boleh dihukum gantung sampai mati mengikut Seksyen 302 Kanun Keseksaan.
Mohd. Yazid dalam penghakiman menegaskan terdapat beberapa isu dan senario yang diambil kira termasuk isu sama ada bayi itu mati dalam perut atau mati selepas dia dilahirkan.

“Peguam cuba mengemukakan tiga teori berasaskan kepada jurnal perubatan dan telah dicadangkan tetapi dalam kes ini mahkamah menerima keterangan SP9 (saksi pendakwaan kesembilan, Ketua Unit Forensik Hospital Ampang, Dr. Kamaruzaman Abd. Karim) berasaskan ujian paru-paru yang dibuat.
“Adalah satu amalan diamalkan oleh doktor dengan selepas bedah siasatan dilakukan dan paru-paru diletakkan dalam air walaupun sudah disimpan dalam tempat beku, ia masih terapung. Isunya, senario sebegini mahkamah mendapati huraian satu di bawah Seksyen 299 Kanun Keseksaan terpakai dan boleh terjumlah kepada mematikan orang secara salah,” katanya.
Pada prosiding itu, Peguam S. Selvi mewakili tertuduh dalam mitigasi menjelaskan tertuduh yang sudah berkahwin dan mempunyai empat orang anak di Indonesia menyesal dengan tindakan gopoh dan sanggup menerima pengajaran dan hukuman atas perbuatannya itu.
“Tertuduh masuk ke negara ini menggunakan jalan sah dan mempunyai permit daripada 30 Ogos 2017 sehingga 30 Ogos 2019. Dia mahu balik ke negaranya bersama bayi dan wang gaji RM10,000 yang disimpan oleh majikannya tetapi malangnya kejadian itu berlaku lapan hari sebelum kontraknya tamat,” katanya.
Bagaimanapun, Mohd. Yazid ketika mencelah rujukan kes dibuat Selvi berkata, tindakan diambil amah terbabit dilakukan secara tergopoh-gapah kerana takut hubungannya dengan seorang lelaki Bangladesh diketahui suaminya yang berada di Indonesia.
Timbalan Pendakwa Raya, Wan Ariff Muzammil Wan Mohamed bersetuju dengan fakta dan dapatan yang dibentangkan oleh mahkamah apabila mendapati wujud kegopohan sehingga menyebabkan kematian pada bayi itu.
“Yang Arif percaya kes ini berasal daripada hubungan sulit tertuduh dengan seorang (lelaki) Bangladesh. Tindakan tertuduh yang menyembunyikan dirinya hamil tanpa pengetahuan tuan rumah sendiri sehingga dia melahirkan dan terbongkar di hospital. Maka, saya percaya tidak ada hukuman melainkan hukuman maksimum,” ujarnya.
Seramai 17 saksi pendakwaan telah dipanggil memberi keterangan sepanjang prosiding kes tersebut.
Sementara itu, Welmince yang ditemani wakil daripada Kedutaan Indonesia ketika ditemui selepas prosiding tersebut mengakui sedih dengan apa yang berlaku dan akan terus pulang ke kampung halamannya.
Akhbar sebelum ini melaporkan kejadian berlaku ketika wanita warga Indonesia yang bekerja sebagai pembantu rumah itu melahirkan bayi berkenaan di rumah majikannya.
Difahamkan, selepas melahirkan bayi itu, tertuduh kemudian memijak anaknya sebelum mangsa dimasukkan ke dalam baldi dengan keadaan kepalanya di bawah dan kaki di atas bagi menyembunyikan kelahiran bayi berkenaan daripada pengetahuan majikannya. – K! ONLINE


Mangsa banjir Terengganu meningkat 135 orang
Oleh MOHD AZLI ADLAN

3 Disember 2021, 3:30 pm
SETIU – Mangsa banjir di Terengganu meningkat kepada 135 orang dan melibatkan dua daerah terawal iaitu Setiu dan Kuala Nerus.
Jurucakap Sekretariat Jawatankuasa Pengurusan Bencana Negeri Terengganu berkata, setakat ini, lima pusat pemindahan sementara (PPS) telah dibuka di kedua-dua daerah iaitu empat di Setiu manakala di Kuala Nerus pula cuma satu.
“Buat masa ini, banjir telah menjejaskan 135 orang daripada 44 keluarga di kedua-dua daerah berkenaan.
“Ia merangkumi 111 mangsa daripada 39 keluarga di Setiu dan 24 mangsa daripada lima keluarga di Kuala Nerus,” katanya di sini hari ini.
Jurucakap Sekretariat Jawatankuasa Pengurusan Bencana Negeri Terengganu berkata, kawasan yang terjejas banjir di Setiu ialah Kampung Bari Besar, Kampung Chalok Kedai, Kampung Merbau Menyusut dan Kampung Gong Terap di sini.
Tambah beliau, Kampung Alor Damat kekal satu-satunya lokaliti yang dilanda banjir di Kuala Nerus.

“Pemantauan dan langkah berjaga-jaga masih diteruskan memandangkan hujan masih lebat dan fenomena air pasang besar akan berlarutan sehingga minggu depan,” katanya. – K! ONLINE


Polis kesan pemandu treler sebabkan 14 tiang elektrik tumbang
Oleh MOHAMAD HAFIZI BIN MOHD SAID

3 Disember 2021, 3:18 pm
TANJUNG MALIM – Polis sedang mengesan seorang pemandu treler dipercayai telah menyebabkan 14 batang tiang elektrik tumbang berserta dawainya putus di Jalan Ahmad Boestaman, Slim River di sini.
Ketua Polis Daerah Mualim, Superitendan Sulizmie Affendy Sulaiman berkata, kejadian pada pukul 6.30 pagi semalam itu sempat dirakam oleh seorang saksi di lokasi kejadian.
Menurut beliau, kejadian turut disedari selepas anggota Balai Polis Slim River membuat pemantauan pematuhan prosedur operasi standard (SOP) di jalan berkenaan pada pukul 8.30 pagi.
“Anggota berkenaan ternampak beberapa tiang elektrik telah terbalik dan pemeriksaan mendapati sebanyak 14 tiang rosak.
“Tiang berkenaan dipercayai tersangkut pada sebuah treler yang melalui Jalan Ahmad Boestaman hadapan Maybank Slim River yang mahu berpatah balik ke Jalan Persekutuan untuk menghala ke Ipoh,” katanya dalam satu kenyataan di sini hari ini.
Jelasnya, polis juga tidak menolak kemungkinan pemandu treler bersama dua kelindan itu tidak sedar kontena treler berkenaan telah tersangkut pada dawai elektrik hingga menyebabkan beberapa tiang tumbang dan dawai terputus.

“Usaha untuk mengesan pemandu treler tersebut sedang giat dijalankan untuk tindakan selanjutnya,” ujarnya. – K! ONLINE


Ombak dua meter hempas benteng pantai
Oleh ROHANA MOHD. NAWI

3 Disember 2021, 4:19 pm
KOTA BHARU – Seorang nelayan yang tinggal di Kampung Pulau Kundur, Kuala Besar di sini berdepan detik cemas apabila ombak setinggi dua meter melepasi benteng penghadang sebelum menghempas kawasan berhampiran rumahnya semalam.
Nik Abdul Aziz Mamat, 67, berkata, dia yang terkejut dengan keadaan itu terus menyuruh isteri dan tiga anaknya mengemas segala kelengkapan dan dokumen penting untuk diletakkan di tempat yang lebih tinggi.
Menurutnya, kejadian itu merupakan fenomena yang sering terjadi di kampung berkenaan sekali gus menjadi satu petanda amaran kepada penduduk agar sentiasa bersiap-sedia dengan segala kemungkinan.
“Fenomena itu boleh berlakun dengan lebih dasyat apabila ombak boleh melepasi atap rumah sekiranya cuaca hujan lebat ditambah dengan ribut.
“Kebiasaannya, dapur rumah merupakan antara bahagian awal yang dimasuki sekiranya air pasang. Penduduk kampunh bersyukur apabila air pasang mulai surut pada pukul 10 malam tadi,” katanya ketika ditemui pemberita hari ini.
Terdahulu. Jabatan Meteorologi Malaysia (MetMalaysia), hari ini menjangkakan hujan lebat melanda beberapa kawasan di negeri Pantai Timur dan keadaan itu berkemungkinan akan terus berlarutan.

MetMalaysia turut mengeluarkan amaran cuaca buruk (peringkat jingga) dan amaran cuaca waspada (peringkat kuning) untuk beberapa kawasan di Kelantan dan Terengganu. – K! ONLINE


Jumlah pasangan bercerai tahun lalu turun 19.2 peratus
Oleh MOHD. HUSNI MOHD. NOOR

3 Disember 2021, 3:00 pm
PUTRAJAYA – Jabatan Perangkaan Malaysia (DOSM) memaklumkan bilangan penceraian pada tahun 2020 menurun 19.2 peratus kepada 45,754 berbanding 56,624 pada tahun sebelumnya.
Ketua Perangkawan Malaysia Datuk Seri Dr. Mohd. Uzir Mahidin berkata, penurunan penceraian itu disumbangkan oleh penurunan sebanyak 16.8 peratus bagi orang Islam dan 29 peratus penurunan bagi orang bukan Islam.
Beliau berkata, tiga negeri yang merekodkan penurunan penceraian orang Islam tertinggi iaitu di Sabah sebanyak 38.9 peratus diikuti Putrajaya (31.3 peratus) dan Kuala Lumpur (24.5 peratus).
“Bagi orang bukan Islam pula, negeri tertinggi mencatatkan penurunan penceraian ialah Labuan (71.4 peratus), Kedah (42.6 peratus) dan Melaka (42.4 peratus).
“Penceraian tertinggi adalah pada kumpulan umur 30 hingga 34 tahun bagi kedua-dua pengantin lelaki dan wanita,” katanya menerusi kenyataan akhbar mengenai Perangkaan Perkahwinan dan Penceraian 2021 dikeluarkan hari ini.
Berhubung senario perkahwinan lewat di Malaysia pula, Mohd. Uzir berkata, penduduk Malaysia kini mula berkahwin pada umur lewat 20-an berbanding awal umur 20-an pada tahun 1980-an.

“Berdasarkan penemuan Banci Penduduk pada tahun 1960, 2000 dan 2010, umur purata perkahwinan wanita meningkat daripada 19.4 kepada 25.1 tahun kemudian meningkat lagi kepada 25.6 tahun pada 2010.
“Umur purata perkahwinan wanita menunjukkan peningkatan daripada 27.5 tahun (2016) kepada 28.1 pada tahun 2020,” ujar beliau. – K! ONLINE


UniSZA rintis penubuhan Kor Suar
Oleh MOHD AZLI ADLAN

3 Disember 2021, 3:12 pm
KUALA NERUS – Universiti Sultan Zainal Abidin (UniSZA) menjadi universiti awam pertama di negara ini yang menawarkan Kursus Kor Kadet Mahasiswa Sukarelawan Suruhanjaya Pencegahan Rasuah Malaysia (Kor Suar).
Pemangku Naib Canselor UniSZA, Prof. Dr. Fadzli Adam berkata, kursus badan beruniform tersebut menawarkan jam kredit kepada pelajar universiti itu yang menganggotainya.
“Pelajar UniSZA yang menamatkan kursus Kor Suar tersebut sehingga semester empat bakal ditauliahkan sebagai Pegawai Integriti Remaja Bertauliah.
“Ia menjadi nilai tambah kepada mereka sebaik bergelar graduan nanti terutama dalam persaingan bagi memasuki alam pekerjaaan,” katanya selepas menandatangani memorandum persefahaman (MoU) penubuhan Kor Suar terbabit dengan Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki di sini hari ini.
Sementara itu, Azam berkata, penawaran kursus badan beruniform terbabit akan melengkapkan inisiatif pencegahan rasuah di peringkat universiti awam di negara ini.
Jelas beliau, sebelum ini, aktiviti pendidikan antirasuah dalam kalangan pelajar universiti hanya disebarkan menerusi Angkatan Mahasiswa Antirasuah (Amar) yang berkonsep kelab sukarelawan.

“Kewujudan Kor Suar sebagai kelab beruniform yang menawarkan kredit sebagai pelengkap syarat pengijazahan merupakan langkah berani diambil UniSZA.
“Ia mampu menyebarluaskan lagi mesej antirasuah di dalam kampus dengan UniSZA merupa perintis kepada penubuhan Kor Suar ini,” katanya. – K! ONLINE


KKM akan laksanakan kempen vaksinasi lebih agresif
Oleh SITI A'ISYAH SUKAIMI

3 Disember 2021, 3:03 pm
PUTRAJAYA – Kementerian Kesihatan (KKM) akan melaksanakan kempen lebih agresif bagi memastikan mereka yang layak menerima vaksin Covid-19 untuk segera melengkapkan suntikan dos tersebut.
Menterinya, Khairy Jamaluddin Abu Bakar berkata, langkah itu termasuk menjalinkan kerjasama bersama pertubuhan bukan kerajaan (NGO) bagi memastikan pemberian vaksin kepada mereka yang belum mendapatkannya.
“Kita akan bekerjasama dengan NGO untuk memastikan dalam kalangan pekerja asing yang mungkin kerisauan belum mendapatkan vaksinasi termasuk rakyat kita yang belum divaksin.
“Justeru, kita akan buat kempen agresif terlebih dahulu untuk memudahkan mereka mendapatkan dos vaksinasi pertama dan kedua,” katanya pada sidang akhbar di sini hari ini.
Berdasarkan data pada laman web CovidNow hari ini, seramai 1,031,946 orang dewasa berusia 18 tahun ke atas belum mendapatkan vaksinasi Covid-19 untuk dos pertama dan kedua.
Dalam pada itu, Khairy Jamaluddin berkata, KKM juga akan memperhebatkan lagi kempen pemberian dos penggalak melalui penambahan kapasiti seperti yang pernah diumumkan beberapa hari lalu.

“Selain itu, kempen kesedaran untuk memastikan rakyat tahu betapa pentingkan untuk mendapatkan dos penggalak. Pada minggu depan, kita akan berbincang (berkenaan dos penggalak) dan sekiranya didapati ada keperluan, akan membuat pengumuman status vaksinasi penuh yang memerlukan dos penggalak,” ujarnya.
Tambah beliau, buat masa ini, KKM menetapkan sasaran 75 peratus daripada penerima dos lengkap untuk mendapatkan dos penggalak. – K! ONLINE


Hilang kerja, hak kebebasan, Rita Rudaini tak takut
Oleh KOSMO!

3 Disember 2021, 3:53 pm
PETALING JAYA – Percaya bahawa rezeki datangnya daripada Allah dan bukan tangan manusia membuatkan pelakon kontroversi, Rita Rudaini mengakui tidak peduli apatah lagi berasa takut sekalipun hilang kerja gara-gara tidak mengambil suntikan vaksin.
Perkara demikian diluahkan Rita, 45, menerusi InstaStory dengan mendedahkan, dia hilang pekerjaan dan hak kebebasan kerana enggan menurut perintah.
“Aku hilang pekerjaan kerana enggan turut perintah. Aku juga hilang hak kebebasan. Tapi aku tidak peduli dan takut.
“Yang aku takut, kalau hilang Allah. Kerana Dialah aku masih hidup. Kerana Dialah aku masih diberi rezeki entah dari mana datangnya,” tulisnya sayu.
Mungkin dia kehilangan pekerjaan, namun pelakon filem Rumah Maduku Berhantu itu bersyukur kerana sering didatangi orang yang baik-baik dan sudi berkongsi rezeki dengannya.
“Dia juga mengirimkan orang-orang yang baik untuk berkongsi rezeki dengan aku dan anak-anak. Itu cara Dia membantu aku.

“Walaupun aku bukan hamba-Nya yang taat dan baik dengan Dia, segalanya aku serahkan kepada-Nya. Ya Rabb, terima kasih. Pimpinlah aku menjadi hamba-Mu yang taat. Salam Jumaat,” tulisnya lagi.
Rita cukup terkenal dengan kelantangannya menolak suntikan vaksin tetapi menafikan dirinya anti vaksin dan memilih menjadi ‘prosafe’ iaitu individu yang menunggu vaksin betul-betul selamat untuk digunakan.
Disebabkan masih belum mengambil suntikan vaksin, dia pernah digugurkan daripada produksi drama 100 episod. – K! ONLINE


Kes baharu Covid-19 bawah 6,000
Oleh SITI A'ISYAH SUKAIMI

3 Disember 2021, 3:26 pm
PUTRAJAYA – Sebanyak 5,551 kes baharu Covid-19 dilaporkan hari ini, menjadikan jumlah kumulatif sebanyak 2,649,578 kes.
Ketua Pengarah Kesihatan, Tan Sri Noor Hisham Abdullah berkata, maklumat terperinci akan dimuat naik ke laman CovidNow https://covidnow.moh.gov.my.
“Data setiap hari bagi laman CovidNow adalah dikemas kini sekali.gus selepas tengah malam,” katanya menerusi satu hantaran Facebook di sini hari ini. -K! ONLINE


Saringan kontak rapat kes Omicron negatif Covid-19
Oleh ZAKI SALLEH

3 Disember 2021, 3:08 pm
IPOH – Pengesanan kontak rapat ke atas pesakit kes pertama positif varian Omicron yang disahkan di negeri ini telah dilakukan dan semua mereka telah menjalani saringan dan kuarantin wajib.
Pengerusi Jawatankuasa Kesihatan, Sains dan Alam Sekitar negeri, Mohd. Akmal Kamarudin berkata, ia sebagai langkah berjaga-jaga susulan pengumuman kes pertama positif varian Omicron yang disahkan di negeri ini.
Menurut beliau, kenyataan sidang akhbar Menteri Kesihatan, Khairy Jamaluddin Abu Bakar berhubung perkara itu adalah serius.
“Kes menjalani kuarantin wajib di penginapan yang disediakan oleh pihak universiti di Ipoh. Pengesanan kontak rapat juga dijalankan dan semua mereka telah menjalani saringan ujian Covid-19 dan kuarantin wajib.
“Ujian sampel pertama dan kedua semua kontak rapat adalah disahkan negatif,” ujarnya dalam hantaran menerusi laman Facebook beliau hari ini.
Kes ini melibatkan seorang pengembara bukan warganegara berusia 19 tahun yang tiba dari Afrika Selatan melalui Singapura pada 19 November lalu yang merupakan pelajar di sebuah universiti swasta di Ipoh.

Sebagai langkah kawalan, Mohd. Akmal menyarankan orang ramai agar elakkan berada di lokasi yang sesak, sentiasa memakai pelitup muka dan kerap mencuci tangan.
Orang ramai juga diingkatkan supaya tidak mengambil mudah tentang kawalan kendiri yang ditetapkan oleh Kementerian Kesihatan bagi mengelak jangkitan Covid-19 serta mengikut pematuhan dengan penuh disiplin. – K! ONLINE


Amaran hujan berterusan bagi lima negeri
Oleh ALWANI ZAFIRAH

3 Disember 2021, 2:56 pm
PETALING JAYA – Penduduk di Kelantan dan Terengganu diminta mengambil langkah persediaan sewajarnya ekoran amaran hujan lebat berterusan yang dijangka belaku sehingga esok.
Jabatan Meteorologi Malaysia (MetMalaysia) dalam satu kenyataan berkata, kedua-dua negeri itu akan mengalami hujan lebat berterusan bermula hari ini hingga esok.
“Amaran dikeluarkan bagi beberapa kawasan di Kelantan melibatkan Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai.
“Selain itu, di Terengganu melibatkan Besut, Setiu, Kuala Nerus dan Kuala Terengganu,” katanya di sini hari ini.
Tambahnya, beberapa kawasan di Pahang termasuk Kuantan, Pekan dan Rompin serta Mersing di Johor bakal mengalami hujan berterusan sehingga esok.
Sementara itu, di Sarawak amaran cuaca buruk turut diramal berlaku bermula 5 hingga 7 Disember depan.

“Kawasan terlibat adalah Kuching, Serian, Samarahan, Sri Aman, Betong, Sarikei, Sibu dan Mukah,” katanya. – K! ONLINE


Emma Maembong mengaku masih berkawan dengan bekas kekasih
Oleh NUR EMIRA SAIZALI

3 Disember 2021, 2:20 pm
PETALING JAYA – Kekal berkawan dengan bekas teman lelaki bukanlah satu hal yang mudah hendak dilakukan oleh mana-mana individu, namun berbeza pula halnya dengan pelakon cantik Emma Maembong.
Mengaku masih bersahabat dengan lelaki yang pernah disayanginya suatu ketika dulu, Emma, 29, menganggap perkara tersebut bukan satu kesalahan untuk berbaik dengan seorang individu yang pernah berada dalam kamus hidupnya.
“Ya, saya mengaku masih berkawan dengan bekas teman lelaki. Bagi saya, pada awal ketika baru berpisah memang normal jika wujud perasaan benci dan marah tetapi jika difikirkan semula, dia salah seorang yang pernah kita kenali dalam hidup.
“Dia mengetahui serba-serbi tentang diri kita seperti suka makan apa dan juga yang pernah ambil hati kita tetapi sayangnya dia tetap bukan jodoh kita,” katanya dalam satu hantaran InstaStory hari ini.
TANGKAP layar InstaStory pelakon filem Frontliner ini yang memaparkan seorang netizen bertanya mengenai cara untuk terus berkawan dengan bekas kekasih.
Tambah pelakon drama Cemburu Seorang Perempuan itu, dia berpendapat tidak perlu untuk mewujudkan permusuhan dengan individu yang pernah dianggap lebih daripada seorang kawan.
“Buat apa kita nak bermusuh dengan seseorang yang pernah kita anggap lebih daripada seorang kawan.

“Bukankah lebih seronok ada seorang sahabat yang sudah tahu mengenai diri kita dan masih lagi berkawan. Mungkin dia tahu bagaimana untuk tenangkan kita.
“Pada awal dulu memang rasa geram sangat tetapi lama-kelamaan perlu sedar dia bukan jodoh kita. Tidak salah jika hendak berbaik dengan seseorang yang pernah jadi sebahagian daripada hidup dan tercatit dalam sejarah buku hidup kita,” ujarnya lagi.
Emma atau nama sebenarnya Fatimah Rohani Ismail menjawab hal tersebut selepas ditanya oleh seorang pengikut Instagram mengenai bagaimana cara untuk terus berkawan dengan bekas kekasih.
“Macam mana nak terus berkawan dengan bekas kekasih? Maksudnya kekalkan hubungan yang sihat,” soal netizen tersebut.
Sebelum ini, Emma pernah mencuri perhatian ramai apabila berkongsi foto hadir ke sebuah restoran milik bekas teman lelakinya, Zizan Razak.
Hubungan baik mereka turut menerima pujian daripada netizen yang menganggap dua selebriti tersebut sangat profesional.
Untuk rekod, Emma mendirikan rumah tangga dengan juruterbang, Muhammad Shazli Azhar, 32, dalam sebuah majlis tertutup di sebuah premis acara di Bukit Damansara, Kuala Lumpur pada 20 Februari 2020.
Hasil perkahwinan, pasangan tersebut dikurniakan seorang cahaya mata lelaki bernama Shariq Gabriel yang kini berusia setahun. – K! ONLINE


Peranti khas untuk pengembara dari negara berisiko
Oleh SITI A'ISYAH SUKAIMI

3 Disember 2021, 2:26 pm
PUTRAJAYA – Pengembara dari negara berisiko tinggi yang tiba di Lapangan Terbang Antarabangsa Kuala Lumpur (KLIA) akan dipakaikan peranti pengesanan digital sepanjang tempoh pemerhatian dan kuarantin.
Menteri Kesihatan, Khairy Jamaluddin Abu Bakar berkata, senarai negara berisiko tinggi tersebut ditentukan oleh Kementerian Kesihatan (KKM) melalui penilaian risiko yang dijalankan.
Katanya, langkah tersebut antara strategi dalam memperketatkan lagi kawalan di pintu masuk negara sekali gus mengelakkan penularan varian baharu Omicron.
“Selain itu, program Laluan Perjalanan Vaksinasi (VTL) Singapura diteruskan buat masa ini dengan penambahan ujian kendiri pada hari ketiga dan ketujuh.
“Untuk Gelembung Pelancongan Langkawi, pengembara yang tiba dari negara berisiko tinggi perlu menjalani ujian pengesanan Covid-19 tambahan pada hari ketiga dan kelima dari tarikh ketibaan dengan jenis ujian adalah RTK-Ag secara profesional,” katanya pada sidang akhbar di sini hari ini.
Tambah beliau, sekatan perjalanan sementara terhadap lapan negara yang telah dikenal pasti sebelum ini adalah dikekalkan iaitu melibatkan Afrika Selatan, Botswana, Eswatini, Lesotho, Mozambique, Namibia, Zimbabwe dan Malawi. -K! ONLINE


Pengawal keselamatan rugi RM12,240 ditipu beli kereta
Oleh KHAIRULMIZAN YAHYA

3 Disember 2021, 2:29 pm
KUANTAN – Hasrat seorang pengawal keselamatan mahu memiliki dua buah kereta idaman tidak kesampaian apabila dia menjadi mangsa penipuan sehingga mengalami kerugian RM12,240.
Mangsa yang berusia 46 tahun dan bertugas di sebuah sekolah menengah di Pekan mahu membeli dua buah kereta terpakai dengan bayaran secara ansuran selepas tertarik melihat iklan di media sosial Facebook.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, kejadian bermula pada 14 Ogos lalu ketika mangsa melayari Facebook di tempat kerjanya.
“Mangsa terlihat iklan jual beli kereta terpakai di laman Facebook dan telah berurusan melalui WhatsApp dengan pihak berkenaan.
“Mangsa bersetuju untuk membeli secara ansuran kereta jenis Toyota Harrier 2.0 Premium Sunroof Black 2015 dengan harga RM24,000 dan Honda Civic dengan harga RM17,000,”katanya dalam kenyataan di sini, hari ini.
Menurutnya mangsa telah membuat 10 kali pembayaran bagi tujuan deposit pinjaman, insurans, duti Kastam, cukai jalan dan proses pertukaran nama untuk dua buah kereta terbabit berjumlah RM12,240.

Jelasnya semua pembayaran dibuat ke lima akaun berbeza yang diberikan suspek sebelum mangsa menyedari ditipu apabila suspek terus meminta wang.
“Mangsa kemudiannya membuat laporan polis di Ibu Pejabat polis Daerah (IPD) Pekan semalam dan kes disiasat mengikut Seksyen 420 Kanun Keseksaan,”ujarnya. – K! ONLINE


Tanah runtuh: Lokasi runtuhan bukan kategori berisiko
Oleh ASLIZA MUSA

3 Disember 2021, 1:17 pm
IPOH – Lokasi runtuhan tanah di Seksyen 27, Laluan FT 185, Jalan Simpang Pulai-Blue Valley di sini, tidak berada dalam kategori kawasan berisiko untuk berlaku tragedi seumpama itu.
Timbalan Pengarah Jabatan Kerja Raya (JKR) Perak, Ir. Hamdan Ali berkata, berdasarkan rekod pihaknya terdapat tiga lokasi berisiko kejadian tanah runtuh di sepanjang laluan tersebut iaitu Seksyen 38 hingga 46.
Katanya, runtuhan tanah di lokasi yang mengorbankan dua nyawa semalam adalah pertama kali berlaku.
“Kita ada Pusat Pemantauan Cerun di Seksyen 44 di mana kita memantau cerun di tiga lokasi yang mana setakat ini dilaporkan stabil.
“Kejadian di Seksyen 27 ini tidak dijangka tetapi disebabkan kadar hujan yang tinggi dan berterusan telah menyebabkan tanah runtuh,” katanya ketika ditemui di lokasi kejadian di sini hari ini.
Berita berkaitan: Tanah runtuh, 2 disahkan maut

Menurut Hamdan, kejadian tanah runtuh itu berpunca akibat hujan berterusan di mana taburan hujan sebanyak 217 milimeter direkodkan selama dua minggu.
Katanya, keadaan itu menyebabkan kelemahan pada tebing jalan hingga mengakibatkan runtuhan.
“Kejadian ini membabitkan runtuhan besar iaitu melebihi 10,000 meter kiub tanah. Oleh kerana volume tanah yang tinggi, maka kerja-kerja pembersihan akan mengambil masa seminggu.
“Sebagai langkah keselamatan, pengurusan trafik di tapak tanah runtuh akan dijalankan sebagai makluman kepada pengguna jalan raya apabila laluan dibuka nanti,” katanya. -K! ONLINE


Penganggur ditipu tawaran pekerjaan, wang pendahuluan RM21,280 lesap
Oleh KHAIRULMIZAN YAHYA

3 Disember 2021, 2:50 pm
KUANTAN – Gara-gara terdesak untuk mendapatkan pekerjaan seorang penganggur akhirnya mengalami kerugian RM21,280 apabila ditipu dengan tawaran pekerjaan sambilan di sebuah platform beli-belah atas talian.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, kejadian bermula pada 29 November lalu apabila mangsa berumur 22 tahun dari Bandar Putra di sini tertarik dengan iklan kerja sambilan di Facebook dan berurusan dengan seorang wanita melalui Whatsapp.
“Melalui pekerjaan itu mangsa perlu membuat tangkap layar barang dan menghantar gambar terbabit kepada wanita berkenaan melalui WhatsApp selain perlu membuat bayaran pendahuluan untuk barangan terbabit.
“Mangsa dijanjikan akan menerima semula wang pendahuluan berserta bayaran komisen sebanyak 20 peratus,”katanya dalam kenyataan di sini, hari ini.
Menurut Mohd. Wazir, pada permulaan mangsa telah membuat tugasan yang diberikan dan membuat pembayaran sebanyak RM30 sebelum menerima semula wang berkenaan berserta komisen sebanyak RM33.
Katanya, selepas itu mangsa menerima tugasan dan membuat beberapa kali pembayaran pendahuluan berjumlah RM21,280 ke dua akaun berbeza tetapi tidak menerima bayaran semula wang pendahuluan itu termasuk komisen dijanjikan.

“Suspek telah memberi pelbagai alasan menyebabkan mangsa mula curiga dan berasa tertipu sebelum membuat laporan di Ibu Pejabat polis Daerah (IPD) Kuantan, di sini semalam,” ujarnya. – K! ONLINE


Jumlah perkahwinan catat penurunan tahun lalu
Oleh MOHD. HUSNI MOHD. NOOR

3 Disember 2021, 2:15 pm
PUTRAJAYA – Bilangan perkahwinan di Malaysia menurun 9.4 peratus kepada 164,589 pada tahun 2020 berbanding 203,661 pada 2019 disebabkan pandemik Covid-19 dan Perintah Kawalan Pergerakan (PKP).
Ketua Perangkawan Malaysia, Datuk Seri Dr. Mohd. Uzir Mahidin berkata, penurunan bilangan perkahwinan ini disumbangkan oleh penurunan 1.8 peratus bilangan perkahwinan orang Islam iaitu 145,202 pada 2020 berbanding 147,847 pada tahun sebelumnya.
Beliau berkata, bilangan perkahwinan orang bukan Islam pula merekodkan penurunan pada kadar lebih besar iaitu 29.4 peratus iaitu 39,387 pada tahun 2020 berbanding 55,814 pada tahun sebelumnya.
“Tiga negeri yang menunjukkan penurunan tertinggi bagi perkahwinan orang Islam iaitu Sabah (19.3 peratus) diikuti Labuan (14.3 peratus) dan Selangor (5.9 peratus).
“Sebaliknya, tiga negeri menunjukkan peningkatan perkahwinan iaitu Putrajaya (14 peratus) diikuti Perlis (12.4 peratus) dan Kedah (8.4 peratus),” katanya menerusi kenyataan akhbar mengenai Perangkaan Perkahwinan dan Penceraian Malaysia 2021 dikeluarkan hari ini.
Katanya, tiga negeri yang menunjukkan penurunan tertinggi perkahwinan orang bulan Islam iaitu di Johor (38.4 peratus), Sabah (36.9 peratus) dan Pahang (36.3 peratus).

Mohd. Uzir berkata, umur penengah pengantin perempuan menurun daripada 27 pada tahun 2019 kepada 26 tahun pada tahun 2020 manakala, umur penengah bagi pengantin lelaki kekal pada umur 28 tahun.
Menurutnya, trend penurunan kadar perkahwinan di Malaysia ini adalah selari dengan negara lain seperti Australia, Singapura, Jepun, Kuwait, Palestin dan Turki.
“Perkahwinan tertinggi adalah dalam kumpulan umur 25 hingga 28 tahun bagi kedua-dua pengantin lelaki dan perempuan.
“Statistik juga menunjukkan umur pengantin lelaki dan pengantin perempuan paling tua direkodkan pada tahun 2020 adalah berumur 92 dan 84 tahun,” katanya.
Katanya, daerah Petaling merekodkan bilangan pertahwinan tertinggi bagi orang Islam dan orang bukan Islam pada 2020 diikuti Johor Bahru dan Ulu Langat. – K! ONLINE


Unit K9 bantu bomba di kawasan runtuhan
Oleh ASLIZA MUSA

3 Disember 2021, 2:19 pm
IPOH – Jabatan Bomba dan Penyelamat Malaysia (JBPM) menggunakan dua anjing pengesan (K9) dalam operasi mencari dan menyelamat di lokasi kejadian tanah runtuh di Laluan FT 185, Jalan Simpang Pulai-Blue Valley di sini hari ini.
Penolong Pengarah Operasi JBPM Perak, Muhamad Shahrizal Aris berkata, setakat ini hanya dua kenderaan disahkan terlibat di mana dua mangsa terkorban dalam kejadian itu.
Bagaimanapun katanya, khidmat K9 digerakkan bagi memastikan tiada mangsa lain yang terlibat dalam runtuhan berkenaan.
“Buat masa ini belum ada apa-apa petunjuk (kenderaan lain terlibat) kerana berdasarkan maklumat saksi, hanya sebuah lori dan kenderaan pelbagai guna (MPV).
“Itu apa yg saksi nampak dan untuk sahkan, kita gunakan khidmat K9 untuk pastikan tiada lagi mngsa dalam timbunan runtuhan,” katanya ketika ditemui di lokasi kejadian di sini hari ini.
Muhamad Shahrizal berkata, keadaan cuaca hujan pada sebelah pagi sedikit mengganggu operasi mencari dan menyelamat dijalankan kerana dikhuariti berlakunya pergerakan tanah dan runtuhan.

Katanya, keadaan runtuhan yang berada pada paras antara lima ke tujuh meter turut menyukarkan anjing pengesan mengesan mangsa yang tertimbus.
“Kita berpandukan kepada saranan daripada Jabatan Mineral dan Geosains (JMG) untuk sahkan keupayaan di lokasi, sekiranya keadaan selamat maka operasi dapat diteruskan, jika tidak mungkin tangguh sementara untuk kerja-kerja pembersihan pula,” katanya. – K! ONLINE


SOP PRN Sarawak diperingkat akhir
Oleh SITI A'ISYAH SUKAIMI

3 Disember 2021, 2:23 pm
PUTRAJAYA – Prosedur operasi standard (SOP) bagi penganjuran Pilihan Raya Negeri (PRN) Sarawak yang akan diadakan pada 18 Disember ini sudah diperingkat akhir.
Menteri Kesihatan, Khairy Jamaluddin Abu Bakar berkata, pada masa ini, Kementerian Kesihatan (KKM) sedang memperhalusi beberapa perkara untuk dikemukakan kepada Suruhanjaya Pilihan Raya (SPR).
“SOP sudah hampir siap dan KKM sedang perhalusi satu dua perkara untuk kita kemukakan kepada SPR. Sudah pasti dengan perkembangan terbaharu (varian Omicron), mestilah diambil kira.
“Ini supaya SOP yang dikemukakan kepada SPR dilihat lebih ketat untuk memastikan tidak ada penularan,” katanya pada sidang akhbar di sini hari ini.
Terdahulu media melaporkan, PRN Sarawak Ke-12 akan diadakan pada 18 Disember ini dengan hari penamaan calon pada 6 Disember. -K! ONLINE


Boleh buat laporan kepada SPRM – Izham
Oleh MOHAMAD NAUFAL MOHAMAD IDRIS

3 Disember 2021, 2:48 pm
SHAH ALAM – Kerajaan negeri terbuka kepada mana-mana pihaknya membuat laporan kepada Suruhanjaya Pencegahan Rasuah Malaysia (SPRM) berhubung kemampuan anak syarikat kerajaan negeri, Landasan Lumayan Sdn. Bhd. (LLSB) dalam mengendalikan projek Selangor Maritime Gateway.
Pengerusi Jawatankuasa Tetap Infrastruktur dan Kemudahan Awam, Pemodenan Pertanian dan Industri Asas Tani, Ir. Izham Hashim berkata, ini termasuk dari segi kelemahan LLSB membersihkan Sungai Klang dan ketidakmampuan syarikat itu membayar hutang dipinjam daripada kerajaan negeri .
“LLSB telah menjawabnya kepada Menteri Besar Incoprated (MBI) Selangor.
“Kami bersedia kepada mana-mana pihak yang curiga berhubung perkara ini boleh membuat laporan kepada Suruhanjaya Pencegahan Rasuah Malaysia (SPRM),” katanya ketika sesi perbahasan Rang Undang-Undang Perbekalan Selangor tahun 2022 Persidangan Penggal Keempat Dewan Negeri Selangor Ke-14 Tahun 2021 hari ini.
Terdahulu, Hilman Idham (PN-Gombak Setia) mempersoalkan kemampuan LLSB susulan laporan audit dilakukan MBI Selangor yang telah menegur syarikat berkenaan berhubung kelemahan membersihkan serta mengutip sampah di Sungai Klang selain tidak mampu membayar hutang dipinjamkan daripada kerajaan negeri berjumlah RM45 juta.
Hilman turut membangkitkan syarikat tersebut dilaporkan rugi dianggarkan kira-kira RM35juta hingga RM40 juta dalam tempoh tiga tahun berdasarkan rekod Suruhanjaya Syarikat Malaysia (SSM).

“Meskipun rugi, syarikat berkenaan telah memberikan bayaran bonus empat bulan gaji kepada kakitangannya yang layak, selain membayar token sebanyak RM10,000 kepada ahli lembaga pengarah,” jelasnya. – K! ONLINE


Ibu tiri ‘kebas’ semua barangan rumah selepas bercerai
Oleh KOSMO!

4 Disember 2021, 8:30 pm
JAKARTA – Sebuah video menunjukkan tindakan seorang ibu tiri mengambil semua barangan di rumah bekas suaminya selepas sah diceraikan menjadi tular di media sosial baru-baru ini, lapor laman berita Suara.com semalam.
Video dimuat naik oleh pemilik akaun TikTok bernama @tyaprameswari itu menunjukkan seorang wanita yang merupakan ibu tirinya, mengambil barang-barang di dalam rumah berkenaan dan meletakkannya ke  atas sebuah trak.
Barangan yang diambil termasuk  tilam, almari, motosikal, mesin basuh, surat-surat berharga dan juga bantal.
“Ini lah ibu tiri sebenar yang kejam. Dia berkahwin hanya kerana harta dan selepas mendapat harta dan membina sebuah rumah di kampungnya, dia kemudian meminta cerai.
“Bijak juga taktiknya,” demikian keterangan pada klip video itu.
Menurut pemilik akaun itu, wanita tersebut tiba-tiba pulang ke rumah mereka dan mengambil kesemua barang yang ada.

“Sudah tiada apa-apa yang tinggal, barang saya juga diambilnya,” tambah pemilik akaun lagi.
Dalam video itu juga, dapat dilihat bapa kepada pemilik akaun terkejut dengan keadaan itu.
Video tersebut mencatat lebih 3.5 juta tontonan dengan netizen meninggalkan pelbagai komen.
“Saya tidak sanggup melihat si bapa, semoga cik dan bapa kuat ya,” komen seorang netizen.
“Hebat anda mengawal emosi. Jika saya di tempat anda, sudah saya tikam ibu tiri itu,” komen  netizen lain. – AGENSI


Letusan Semeru catat korban pertama
Oleh KOSMO!

4 Disember 2021, 11:22 pm
JAKARTA – Wakil pegawai daerah Lumajang, Indah Masdar memaklumkan bahawa seorang penduduk meninggal dunia akibat letusan Gunung Semeru hari ini, lapor portal berita Liputan 6.
Beliau berkata, mangsa terbabit terkorban di daerah sekitar Curah Kobokan Kecamatan Pronojiwo, Lumajang, Jawa Timur
“Ada seorang yang meninggal dunia dari Curah Kobokan.  Mangsa dibawa oleh ambulans,” kata Indah dalam sidang akhbar bersama Badan Nasional Pengurusan Bencana (BNPB) malam ini.
Menurutnya, terdapat 400 keluarga yang tinggal di daerah Curah Kobokan. Sebahagian besar mereka telah berpindah  dan sebilangan lagi dalam proses pemindahan.
Indah berkata, proses pemindahan sukar karena tebalnya lumpur.
“Kira-kira tadi sekitar satu jam lalu, kira-kira  10 orang masih belum boleh dipindahkan kerana lokasinya  agak sukar sulit,” jelasnya.

Gunung Semeru mengalami peningkatan aktiviti vulkanik dengan  menghamburkan awan panas ke Besuk Kobokan, Desa Sapiturang, Kecamatan Pronojiwo, Kabupaten Lumajang, Jawa Timur hari ini  pada  pukul 15.20 (waktu Indonesia Barat).- Agensi